HARAP2 TIADA CAMPUR TANGAN POLITIK TERHADAP ADUN, PEGAWAI KHAS MENTERI YANG DITAHAN BERKAITAN DADAH

Negara hari ini dikejutkan dengan penahanan 17 individu, termasuk seorang Adun Bersatu Selangor kerana dipercayai positif dadah dalam satu serbuan di sebuah parti persendirian di Puchong.
Selain Adun berkenaan, turut ditahan ialah pegwai khas kepada dua orang menteri iaitu Muhyiddin Yassin dan Syed Saddiq Syed Abdul Rahman, pegawai khas kepada Setiausaha Politik Perdana Menteri dan individu-individu lain yang bekerja sendiri.
Lebih malang dalam penahanan ini kerana salah seorang pegawai khas itu adalah bertugas dengan Muhyiddin yang merupakan Menteri Dalam Negeri yang bertanggungjawab terhadap polis, keselamatan negara dan pencegahan najis dadah.
(Terkini – Muhyiddin dalam kenyataan media petang tadi mengatakan Pizi Jihat, salah seorang yang ditahan itu bukan pegawai khasnya di Kementerian Dalam Negeri, tetapi salah seorang kakitangan di ibu pejabat Bersatu
)
Walaupun pihak polis dijangka hanya akan mengadakan sidang media khas petang ini, tetapi Pengerusi Bersatu Selangor, Abdul Rashid Asari telah mengesahkan penahanan Adun Selangor berkenaan.
Katanya, penahanan Adun berkenaan disahkan kepadanya oleh Kementerian Dalam Negeri.
Syed Saddiq pula menyatakan telah dimaklumkan oleh pihak polis berkenaan penahanan itu dan akan menggantung tugas pegawainya yang ditahan polis itu.
“Saya menggantung tugas pegawai terbabit sementara menunggu siasatan polis dimuktamadkan,” kata Syed Saddiq.
Media arus perdana dan media atas talian turut mengesahkan penahanan tersebut berdasarkan pengesahan pihak polis yang telah mereka perolehi.
Untuk itu, adalah tidak benar bahawa tularnya isu penahanan ini merupakan agenda pihak pembangkang, sebaliknya ia adalah suatu hakikat yang benar-benar telah berlaku.
Sesungguhnya penahanan seramai 17 orang yang melibatkan Adun, pegawai khas dua menteri, pegawai khas Setpol Perdana Menteri dan lain-lain individu yang dipercayai dekat dengan parti kerajaan ini adalah sesuatu yang sungguh memalukan pada tahun 2020.
Mereka yang terlibat ini bukan saja telah memalukan parti yang mereka anggotai, bahkan mengaibkan PH sebagai sebuah kerajaan yang baru berusia 20 bulan mentadbir negara.
Maka, tidak harus ada sebarang percubaan untuk melindungi atau “cover up” terhadap semua yang terlibat itu, walaupun sebahagiannya mempunyai kedudukan yang dekat dengan Pejabat Perdana Menteri dan menteri-menteri tertentu.
Berikan ruang sepenuhnya kepada pihak polis menjalankan tugas mereka berdasarkan kedaulatan undang-undang tanpa sebarang gangguan daripada mana-mana pengaruh politik.
Sebarang cubaan melindungi atau “cover up” terhadap mereka yang terbabit ini hanya akan membusukkan lagi nama Bersatu dan PH sebagai sebuah kerajaan.
Kepada Bersatu, mereka yang terlibat ini tidak perlu disimpan lagi dalam parti dan sebaiknya digantung atau disingkirkan terus keahlian mereka.
Mereka jelas telah berada di tempat yang tidak sepatutnya mereka pergi, apalagi jika terbukti mengambil dadah kerana dengan jawatan dan kedudukan yang disandang, mereka seharusnya tahu menjaga diri, parti serta PH sebagai kerajaan.
(ShahbudinHusin 13/01/2020)

0

0

votes
Article Rating
Kongsikan artikel ini


HUJAH MAHATHIR PERTAHAN KP SPRM BERCANGGAH ‘RULE OF LAW’

Di sebalik pelbagai pihak mengecam Latheefa Koya berhubung tindakan SPRM mendedahkan rakaman audio melibatkan Najib Razak berkaitan cubaan menutup skandal 1MDB, Perdana Menteri Tun Mahathir Mohamad berkata, apa yang dilakukan agensi pencegah rasuah itu bukanlah suatu kesalahan.
Katanya, tindakan SPRM itu adalah sama seperti PDRM menunjukkkan barang-barang rampasan di kediaman Najib pada 2018 dahulu.
“Saya sokong atau tidak sokong tidak penting. Yang penting sama ada benda tu (pendedahan rakaman audio) boleh buat.
“Dulu boleh buat, bila raid (kondominium) Pavilion. Kita dapati barang yang banyak dimiliki Rosmah dan Najib, kita tunjuk pada orang ramai. Kita tak sembunyi sampai perbicaraan,” kata Tun Mahathir lagi.
Adakah kita boleh setuju dengan hujah Tun Mahathir?
Kalau begitu, bolehkah PDRM mendedahkan video kes rogol sebelum mendakwa perogolnya ke mahkamah?
Atau dalam kes yang lebih spesifik, kenapa pihak polis sebelum ini tidak mendedahkan video seks sejenis yang didakwa melibatkan Menteri Hal Ehawal Ekonomi, Azmin Ali di mana sekurang-kurangnya dengan tindakan itu orang awam dapat membantu Peguam Negara daripada kekaburan mengenalpasti identiti pelakunya?
Sebenarnya, hujah Tun Mahathir dalam mempertahankan Latheefa itu bukan saja tidak masuk akal, bahkan langsung tidak berlandaskan kedaulatan undang-undang.
Dalam kes serbuan seperti barang kemas atau dadah misalnya, pihak polis mendedahkannya bagi tujuan memberi maklumat kepada orang awam serta barangaj itu untuk dijadikan bahan bukti dalam perbicaraan.
Tetapi, rakaman audio yang didedahkan oleh SPRM itu berlaku ketika perbicaraan Najib berkaitan 1MDB sedang berjalan.
Dengan yang demikian, tindakan SPRM itu adalah sub judice, menghina mahkamah serta menganggu perbicaraan yang sedang berlangsung.
Lagi pun, dalam kes mendedahkan hasil serbuan, pihak polis yang melakukan serbuan dan pihak polis juga yang mengadakan sidang akhbar mendedahkannya.
Ia berbeza dengan rakaman audio di mana SPRM mendakwa ia diberikan rakaman itu oleh pihak yang tidak dikenali, lalu mengadakan sidang akhbar mendedahkannya kepada umum sebelum menyerahkannya kepada polis untuk disiasat.
Oleh kerana menyiasat rakaman audio itu bukan dalam bidang kuasa SPRM, sebaliknya merupakan bidang tugas PDRM, Latheefa sepatutnya menyerahkan semua rakaman audio yang diperolehinya itu kepada pihak polis untuk disiasat.
Kemudian, terserah kepada pihak polis jika mahu mengadakan sidang media mendedahkan kandungan rakaman audio itu atau mahu membuka kertas siasatan baru terhadap Najib.
Persoalan pokok ialah SPRM tiada kena-mengena untuk menyiasat perkara berkaitan konspirasi, salah guna kuasa kuasa atau membocorkan maklumat yang dikaitkan dengan rakaman audio itu.
Maka, jika bukan bidangnya untuk menyiasat, SPRM juga tiada kuasa untuk jadi gatal tangan mengambil alih tugas polis mendedahkan rakaman itu bagi didengarkan kepada kepada umum.
Dalam hal ini mengapa Tun Mahathir mempertahankan Latheefa?
Oleh kerana Latheefa dilantik oleh Tun Mahathir, walaupun perlantikannya bertentangan dengan semangat reformasi PH, mahu tak mahu, Perdana Menteri terpaksa mempertahankan orang pilihannya itu.
Meski dalam hal ini, hujah Tun Mahathir adalah logik akal semata-mata, separuh masak serta bertentangan dengan kedaulatan undang-undang.
(ShahbudinHusin 13/01/2020)

0

0

votes
Article Rating
Kongsikan artikel ini


ALHAMDULILLAH… MAHATHIR AKHIRNYA TERBUKA HATI UNTUK BERUNDUR

Perdana Menteri, Tun Mahathir Mohamad hari ini menyatakan kesediaannya untuk berundur pada bila-bila masa jika Majlis Presiden PH berkehendakan demikian.
“Saya fikir perkara ini akan diputuskan oleh empat parti (PH) secara bersama. Sama ada mereka mahu saya pergi atau tidak pergi.
“Jika mereka mahu saya berundur sekarang, saya akan berundur,” katanya.
Alhamdulillah…apa lagi lafaz kata yang sesuai untuk diucapkan dengan kesediaan Tun Mahathir ini.
Kesediaan Tun Mahathir berundur ini dinyatakannya di tengah-tengah ramai yang tidak setuju dengan hasratnya untuk berundur selepas Sidang Apec 2020 di Kuala Lumpur pada November depan.
Hasrat beliau untuk berundur selepas Sidang Apec itu adalah bertentangan dengan janji awalnya untuk menyerahkan jawatan Perdana Menteri kepada pengganti yang sudah dipersetujui PH pada bulan Mei ini iaitu setelah dua tahun memegang jawatan tersebut.
Maka itu, ramai yang mahukan Tun Mahathir berpegang kepada janji asalnya iaitu hanya dua tahun saja menjadi Perdana Menteri dan selepas itu akan menyerahkannya kepada Anwar.
Semalam, beberapa ahli Parlimen PKR dalam sebuah forum di Kuala Lumpur menggesa agar peralihan kuasa dikekalkan pada Mei ini dan menolak sebarang perlanjutan tempohnya.
Mereka berpendapat, peralihan harus disegerakan bagi memberi lebih masa kepada Anwar untuk melaksanakan reformasi dalam pentadbiran negara.
Dengan perkembangan terbaru ini iaitu Tun Mahathir sendiri sudah terbuka hati untuk berundur, Majlis Presiden PH harus mengambil langkah susulan yang segera ke arah itu.
Dalam mesyuarat Majlis Presiden PH yang akan datang, tarikh peralihan kuasa mesti segera dijadikan agenda perbincangan supaya ada ketetapan khusus berkenaan dengannya.
Jangan pula Majlis Presiden bersikap terlalu baik hati dan mahu memberi lebih masa lagi kepada beliau menjadi Perdana Menteri.
Dua tahun menjadi Perdana Menteri sudah memadai bagi Tun Mahathir kerana ini adalah buat kali keduanya baginya memegang jawatan itu.
Selepas ini, yang lebih penting ialah PH harus mengukuhkan lagi kedudukannya sebagai sebuah kerajaan yang bertunjangkan reformasi serta mampu menang lagi pada PRU15 akan datang.
(ShahbudinHusin 14/01/2020)

0

0

votes
Article Rating
Kongsikan artikel ini


LEBIH TERPUJI JIKA MAHATHIR SENDIRI SEDIA MENENTUKAN TARIKH PENGUNDURANNYA

Pagi tadi Tun Mahathir Mohamad secara terbuka menyatakan kesediaannya untuk berundur serta-merta jika itu yang dimahukan oleh Majlis Presiden PH.
“Saya fikir perkara ini akan diputuskan oleh empat parti dalam PH secara bersama. Sama ada mereka mahu saya pergi atau tidak pergi.
“Jika mereka mahu saya berundur sekarang, saya akan berundur,” katanya.
Walaupun menyatakan sedia untuk berundur, tetapi Tun Mahathir tetap meletakkan kepada Majlis Presiden PH untuk membuat ketetapan bagi pihaknya.
Daripada satu segi, berbeza dengan banyak kenyataannya sebelum ini yang tidak begitu jelas dan kabur berkenaan tarikh penyerahan kuasa kepada penggantinya yang sudah dipersetujui iaitu Anwar Ibrahim, tetapi kali ini ternampak beliau agak jujur berkenaan dengannya.
Cuma, terserah kepada Majlis Presiden PH bagaimana untuk menyambut kesediaan Tun Mahathir mahu berundur itu.
Bagi kebanyakan orang dan pemerhati politik tempatan, mereka merasakan inilah masa yang terbaik untuk Majlis Presiden PH bertindak menjadikan isu peralihan kuasa itu sebagai agenda mesyuarat yang berikutnya dan kemudian membuat ketetapan berhubung dengannya.
Sesuai dengan kesediaan Tun Mahathir sendiri yang sedia akur kepada ketetapan Majlis Presiden berkenaan pengundurannya bagi menyerahkan jawatan Perdana Menteri kepada Anwar, dari segi logiknya menentukan tarikh itu bukanlah suatu masalah yang besar.
Ini kerana ia dilihat Tun Mahathir sendiri yang mahu ia ditetapkan.
Lagi pula, Tun Mahathir sendiri sebelum ini berkali-kali ada menyatakan beliau hanya mahu menjadi Perdana Menteri selama dua tahun saja iaitu sehingga Mei 2020.
Bermakna, dalam hal ini Majlis Presiden sama ada mahu memilih Mei 2020 atau tarikh lain yang sesuai bagi peralihan kuasa itu.
Bagaimanapun, sudah tentulah tarikh yang mahu dipilih itu tidak harus melepasi tempoh dua tahun setelah Tun Mahathir memegang jawatan Perdana Menteri.
Tempoh dua tahun itu adalah persefahaman yang telah difahami oleh semua pihak dalam PH sebelum PRU14 lagi kerana ia mengambil kira jangka masa Anwar untuk mendapat pengampunan, selain dua tahun itu juga merupakan tempoh yang selalu disebut dan diulang-ulang oleh Tun Mahathir.
Meskipun demikian, mengambil kira kedudukan Tun Mahathir sebagai seorang negarawan yang masih dipandang tinggi oleh masyarakat, sebenarnya adalah sangat terpuji jika beliau sendiri yang sedia menentukan tarikhnya berundur itu.
Tun Mahathir akan dipandang lebih mulia jika tidak meletakkan beban kepada Majlis Presiden PH sepenuhnya membuat keputusan berkenaan tarikh pengundurannya.
Mungkin ada sesetengah pihak dalam Majlis Presiden PH yang segan atau serba salah untuk bercakap secara berterus-terang kepadanya tentang pengunduran kerana menghormati kedudukannya sebagai Perdana Menteri serta tidak mahu menyinggung perasaannya.
Apa lagi, dalam usia 94 tahun, sebagaimana datuk dan nenek kita di kampung, Tun Mahathir juga difahami tentunya agak sensitif dan mudah terasa hati.
Lalu, dengan memilih sendiri tarikhnya untuk berundur, iaitu selewat-lewatnya 10 Mei 2020, Tun Mahathir dapat memastikan peralihan kuasa berjalan dengan aman, tertib dan lancar serta tidak ada mana-mana pihak yang serba salah jadinya.
Yang lebih penting, melaluinya juga, selain mampu mengekalkan kestabilan PH sebagai sebuah kerajaan, nama dan legasi Tun Mahathir akan terus harum dan disanjung sebagai negarawan yang lebih mementingkan masa depan negara berbanding kepentingan peribadinya sendiri.
(ShahbudinHusin 14/01/2020)

0

0

votes
Article Rating
Kongsikan artikel ini


BILA MAHATHIR MAHU UNDUR, NAMPAKNYA RAMAI YANG MENGGELUPUR….

Semalam, Tun Mahathir Mohamad tanpa berselindung menyatakan kesediaannya untuk berundur dengan serta-merta jika itu yang dikehendaki oleh Majlis Presiden PH.
Kata beliau, kedudukannya adalah ditentukan oleh empat parti dalam PH dan beliau akur dengan apa jua ketetapan Majlis Presiden mengenai dirinya.
“Jika mereka mahu saya berundur sekarang, saya akan berundur,” katanya.
Pendirian itu dinyatakan oleh Tun Mahathir di ketika desakan semakin kuat menderu agar beliau menunaikan janji peralihan kuasa kepada Anwar Ibrahim pada Mei 2020 ini.
Dalam pada itu, rata-rata orangramai mengalu-alukan kenyataan Tun Mahathir mahu berundur itu kerana ia dianggap langkah terpuji olehnya bagi memastikan PH terus stabil dan tidak berpecah.
Kata mereka, memandangkan Tun Mahathir sudah berusia 94 tahun dan beliau pun menjadi Perdana Menteri untuk kali yang kedua, keinginannya untuk berundur itu adalah tindakan tepat ke arah memastikan peralihan kuasa kepada Anwar berjalan dengan aman, tertib serta teratur.
Begitu pun, tidak kurang yang melihat kesediaan mahu berundur itu kerana Tun Mahathir dikatakan akhirnya lebih memilih jalan damai dalam meniti sisa-sisa hujung usianya dan untuk memastikan nama serta legasinya terus terpelihara, disanjung dan dihormati selepas ketiadaannya nanti.
Siapa pun seseorang itu, lebih-lebih lagi bagi yang beragama Islam, memilih jalan yang membolehkan namanya lebih dihormati sebelum menemui detik kematian dan untuk meninggalkan nama yang baik adalah sesuatu yang normal dan biasa sebenarnya.
Seboleh mungkin, semenangnya semua orang mahu mengakhiri kehidupan masing-masing dalam zon kemaafan dan namanya boleh dikenang dengan baik oleh kawan-kawan, saudara-mara serta kenalan di sepanjang zaman.
Begitu juga dengan Tun Mahathir, beliau ketika ini boleh dianggap menghirup udara kehidupan dalam usia bonus tambahan yang jarang dinikmati oleh insan-insan lain.
Meskipun ajal maut di tangan Tuhan, mustahil dalam usianya sekarang Tun Mahathir lebih memilih jalan gaduh dan berkelahi, walhal jalan aman serta damai yang membolehkan nama, legasi dan keluarganya hidup sejahtera selepas ketiadaannya lebih terbentang luas untuk dijadikan pilihan.
Lantaran itu, bagi mereka yang normal, keinginan Tun Mahathir mahu berundur itu semestinya dipuji dan disokong kerana ia adalah pilihan terbaik bagi dirinya.
Bagaimanapun, sejak semalam, pendirian terbaru Tun Mahathir itu membuatkan segelintir pihak tertentu yang kebanyakannya merupakan pentaksub dan pengampunya tiba-tiba jadi menggelupur tak tentu hala.
Turut jadi resah dan tak keruan ialah daripada kalangan Bersatu sendiri yang seolah-olah berkehendakan Tun Mahathir memegang jawatan Perdana Menteri sampai mati.
Terdapat juga di kalangan mereka yang berlagak bagaikan pakar politik dan tak semena-mena menitipkan pelbagai idea serta keperluan untuk dilakukan oleh Tun Mahathir sebelum pengundurannya dengan harapan beliau sedia memikir semula keinginannya untuk berundur itu.
Semua mereka ini kelihatan tiba-tiba jadi panik, tak keruan, mengecam dan menyalahkan sana sini serta merasakan seperti dunia akan kiamat dengan ketiadaan Tun Mahathir di kerusi Perdana Menteri.
Sebenarnya inilah masalahnya bila terlalu taksub dan fanatik kepada batang tubuh seseorang, bukan kepada sesuatu perjuangan.
Seharusnya mereka sedar, yang lebih penting dipertahankan ialah perjuangan PH itu sendiri dan kedudukannya sebagai kerajaan berbanding menumpahkan ketaksuban kepada mana-mana individu.
Dalam konteks ini, keinginan terhadap Anwar sebagai pengganti Tun Mahathir tidak sesekali disebabkan kerana taksub kepada batang tubuhnya, tetapi kerana perjuangan dan asas reformasi yang dinyalakannya sejak 1998 lagi.
Tanpa reformasi yang dimulakan oleh Anwar, perubahan kerajaan dan menumbangkan BN boleh dikata mustahil dapat dilakukan.
Lantaran itu, jangan taksub kepada Anwar, tetapi taksublah kepada asas perjuangan dan pengorbanan yang telah dibinanya.
Lagi pula, terlalu taksub kepada Tun Mahathir dan menolak Anwar sebagai pengganti Perdana Menteri selepasnya hanya akan memberi ruang semula kepada perpecahan PH, seterusnya membuka laluan kepada UMNO dan BN yang sudah kenyang selama 60 tahun dan kemudian lapar selama 5 tahun, untuk kembali semula melanun kuasa dalam PRU15 akan datang.
Meski Anwar sudah dinamakan sebagai pengganti Perdana Menteri dan jika beliau dapat lebih awal menduduki kerusi itu, yang penting di sini ialah kerajaan yang mentadbir negara masih lagi merupakan kerajaan PH yang didalamnya ada PKR, DAP, Amanah, Bersatu serta juga Warisan.
Atas semangat perkongsian kuasa PH, sebagaimana Tun Mahathir diterima sebagai Perdana Menteri, apakah bezanya menerima Anwar sebagai penggantinya, melainkan di dalam hati tersimpan daulah terpendam mahukan BN berkuasa semula?
(ShahbudinHusin 15/01/2020)

0

0

votes
Article Rating
Kongsikan artikel ini


SYABAS BUAT ANWAR, SEPATUTNYA AZMIN JUGA MESTI SAMAN HAZIQ

Berikut adalah kenyataan media Presiden PKR, Anwar Ibrahim selepas Pejabat Peguam Negara membuat keputusan menutup kes dakwaan gangguan seksual yang dibuat terhadapnya oleh bekas kakitangannya, Mohamad Yusoff Rawther:-
Saya telah meneliti kenyataan Peguamcara Negara Engku Nor Faizah Engku Atek hari ini.
Saya mengalu-alukan keputusan pihak Jabatan Peguam Negara tersebut serta saya turut ingin menzahirkan penghargaan dan terima kasih saya kepada pihak berkuasa atas profesionalisme yang ditonjolkan.
Meski dakwaan yang sah tidak boleh diketepikan dan harus disiasat sesuai dengan proses hukum, namun saya tidak dapat memaafkan tuduhan yang jelek, semberono dan yang menghina terhadap saya.
Untuk memastikan keadilan ditegakkan, tindakan undang-undang yang telah dimulakan sebelum ini akan diteruskan.
ANWAR IBRAHIM
 14 JANUARI 2020.
Pendirian Anwar meneruskan saman terhadap Yusoff atas keyakinan tuduhan yang dibuat terhadapnya adalah “jelek, semberono dan menghina” tentunya merupakan sesuatu yang harus dipuji.
Tindakan ini merupakan pengajaran bagi sesiapa juga agar jangan sesuka hati atau dengan mudah dipengaruhi oleh mana-mana pihak untuk membuat tuduhan tanpa asas kepada seseorang yang lain.
Sebelum ini, Timbalan Presiden PKR, Azmin Ali turut dilepaskan daripada sebarang pendakwaan oleh Pejabat Peguam Negara berhubung dakwaan terlibat dalam hubungan seks sejenis sebagaimana yang terkandung dalam beberapa video yang telah tersebar luas melalui media sosial.
Haziq Abdullah Abdul Aziz, bekas Ketua AMK Santubong kemudiannya mengaku beliaulah lelaki dalam video tersebut serta mendakwa pasangannya dalam melakukan hubungan seks sejenis itu adalah Azmin yang juga merupakan Menteri Hal Ehwal Ekonomi.
Peguam Negara ketika mengumumkan perkara itu berkata, pendakwaan tidak dapat dilakukan berikutan video tersebut kabur dan pelakunya tidak dapat dikenalpasti kerana mempunyai resolusi yang rendah.
Tetapi, mengapa Azmin tidak menyaman Haziq kerana membuat tuduhan terhadapnya?
Walaupun Azmin dilaporkan bersyukur dengan keputusan Peguam Negara terhadapnya serta turut membuat kenduri kesyukuran di masjid, bukankah beliau juga sepatutnya membersihkan namanya dengan mengambil tindakan undang-undang terhadap Haziq?
Kenapa Azmin tidak seberani Anwar?
(ShahbudinHusin 15/01/2020)

0

0

votes
Article Rating
Kongsikan artikel ini


EHH…KENAPA GUAN ENG TIBA2 SETUJU PERALIHAN KUASA PADA NOVEMBER? MENGAPA TAK TUNGGU MESYUARAT?

Sementara Tun Mahathir Mohamad menyatakan sedia berundur pada bila-bila masa dan beberapa pimpinan PH, khususnya PKR pula mahu peralihan kuasa ditetapkan pada Mei, Lim Guan Eng sebaliknya memberi petunjuk ia perlu dilakukan pada November.
Ia berkutan, katanya, Tun Mahathir sendiri sudah menyatakan akan berundur selepas Sidang Apec 2020 di Kuala Lumpur pada November depan.
“Peralihan kuasa akan berlaku akhir tahun ini, ia tidak lama dari sekarang.
“Beliau sudah berjanji akan berundur,” kata Menteri Kewangan itu lagi.
Dengan berpegang kepada janji Tun Mahathir itu, Guan Eng juga berpendapat tiada keperluan bagi Majlis Presiden PH mengadakan sebarang mesyuarat khas untuk membincangkan perkara tersebut.
”Akhir tahun tinggal tidak beberapa lama lagi, biar kita ikut jadual yang beliau telah syorkan.
“Saya rasa kita kena pastikan peralihan itu berjalan dengan teratur, tersusun dan tanpa sebarang kekecohan,” tambahnya lagi.
Sehubungan itu, Guan Eng penuh yakin Anwar Ibrahim akan menjadi Perdana Menteri pada November nanti.
Meskipun demikian, pandangan Guan Eng itu mengundang rasa tidak senang hati banyak pihak terhadapnya.
Ehh…kenapa Guan Eng tiba-tiba setuju peralihan kuasa pada November?
Mereka melihat seolah-olah Guan Eng kini sudah nyata memihak kepada kehendak serta keinginan Tun Mahathir dalam soal melanjutkan tempohnya memegang kuasa di Putrajaya.
Ada juga yang mengaitkan tindakan Guan Eng itu kerana beliau dianggap terhutang budi atas perlantikannya sebagai Menteri Kewangan oleh Tun Mahathir serta pengguguran kes rasuahnya tidak lama selepas PH berjaya membentuk kerajaan pada Mei 2018 yang lalu.
Kata mereka, walau apa pun yang berlaku, Guan Eng sepatutnya konsisten berpegang kepada janji asal Tun Mahathir yang mahu melakukan peralihan kuasa pada Mei iaitu setelah dua tahun beliau memegang jawatan Perdana Menteri.
Tetapi, jika pun Guan Eng mahu bersetuju dengan keinginan baru Tun Mahathir mahu menganjakkan peralihan kuasa kepada Anwar sehingga November, beliau tidak sepatutnya terus bercakap begitu saja.
Sepatutnya perkara itu mesti diputuskan dalam mesyuarat Majlis Presiden PH terlebih dahulu serta kemudian ditetapkan tarikhnya yang khusus bila peralihan kuasa itu hendak diadakan.
Ini kerana, jika tidak diputuskan dalam mesyuarat Majlis Presiden PH dan tiada tarikh khusus ditetapkan, ia akan mengulangi bagaimana janji asal Tun Mahathir mahu menyerahkan kuasa pada Mei, akhirnya dengan mudah dimungkiri begitu saja.
Apa-apa pun, sama ada Mei atau November peralihan kuasa mahu dipersetujui, ia akhirnya terpulang kepada Majlis Presiden secara konsensus memutuskannya dan tidak harus ada mana-mana pihak secara sendirian mengeluarkan kenyataan di luar bilik mesyuarat.
Lantaran itu, mesyuarat Majlis Presiden amat penting diadakan dalam waktu terdekat ini dan tidak seperti mana tanggapan Guan Eng bahawa tiada keperluan diadakan mesyuarat.
Mesyuarat kali ini bukan saja perlu memutuskan sama ada peralihan kuasa hendak dipersetujui pada Mei atau November, tetapi juga menetapkan tarikh khusus pengunduran Tun Mahathir sekali.
Tanpa tarikh khusus ditetapkan dalam waktu terdekat ini, peralihan kuasa tidak lebih hanyalah fatamorgana.
(ShahbudinHusin 16/01/2020)

0

0

votes
Article Rating
Kongsikan artikel ini


KALAU PERALIHAN KUASA MAHU DIANJAK KEPADA NOVEMBER, IA MESTI DISETUJUI ANWAR TERLEBIH DULU

Pada November 2018, setelah sebelum itu berkali-kali mengatakan hanya mahu memegang jawatan Perdana Menteri selama dua tahun, Tun Mahathir Mohamad berkata, beliau tidak berhasrat melebihi tempoh yang sudah dijanjinya itu.
Kata Tun Mahathir, beliau tidak akan berganjak daripada keputusannya untuk menyerahkan jawatan ketua kerajaan kepada Presiden PKR, Anwar Ibrahim selepas tempoh dua tahun menjadi Perdana Menteri.
“Saya sudah berjanji akan meletak jawatan. Saya akan pegang janji saya.
“Adakah anda ingat sebarang perkara yang saya tidak menepati janji saya? Saya adalah satu-satunya ‘diktator’ yang meletakkan jawatan,” tambahnya lagi.
Seterusnya, Tun Mahathir juga menolak perkhabaran adanya persetujuan baru mengenai tempohnya menjadi Perdana Menteri.
“Tak ada. Saya cuma dua tahun sahaja. Dua tahun atau… tak tahulah, kalau dia (Anwar) bagi izin, dua tahun setengahlah,” kata Tun Mahathir berseloroh sambil melirik kepada Anwar yang duduk di sebelahnya.
Anwar ketika itu hanya ketawa saja, tidak mengangguk dan tidak juga menggelengkan kepalanya.
Dengan menyebut “kalau Anwar beri izin, dua tahun setengahlah” bermakna Tun Mahathir sejak awal memang menyedari tempohnya menjadi Perdana Menteri tidak akan melebihi dua tahun.
Mudah kata, kalau mahu menjadi Perdana Menteri lebih daripada tempoh itu – dua tahun setengah misalnya – ia hanya akan berlaku jika Tun Mahathir mendapat keizinan daripada Anwar.
Kenapa Tun Mahathir berkata demikian?
Jawapannya mudah saja. Tun Mahathir sejak awal sedar beliau hanya menumpang perjuangan PH bagi tujuan menumbangkan UMNO dan BN serta untuk menyingkirkan Najib Razak.
PH sejak PRU13 telah meletakkan Anwar sebagai calon Perdana Menteri ke-7 dan pada PRU14, oleh kerana beliau berada di penjara, maka adalah mustahil namanya diletakkan sebagai calon Perdana Menteri.
Di situlah munculnya persetujuan meletakkan Tun Mahathir sebagai Perdana Menteri sementara sehingga Anwar dibebaskan dan sebelum mendapat pengampunan daripada Yang Dipertuan Agong.
Setelah bebas dan mendapat pengampunan, jawatan Perdana Menteri hendaklah diserahkan kepada Anwar.
Tempoh dua tahun bagi Tun Mahathir memegang jawatan Perdana Menteri bererti sehingga Mei 2020.
Baru-baru ini, di sebalik ketidak-tentuan yang berterusan berhubung peralihan kuasa, Tun Mahathir memberitahu, beliau akan menyerahkan jawatan Perdana Menteri kepada Anwar selepas Sidang Apec 2020 di Kuala Lumpur pada November depan.
“Saya berjanji menyerahkan kuasa dan saya akan kotakannya tetapi saya rasa perubahan kepimpinan negara sebelum Sidang Apec akan menimbulkan gangguan,” ujarnya.
Dengan menganjakkan tempoh peralihan kuasa sehingga November, secara tidak langsung Tun Mahathir mahu memegang jawatan Perdana Menteri selama dua setengah tahun sebagaimana pernah dibayangkannya pada November 2018 dulu.
Tetapi, adakah beliau mendapat izin daripada Anwar terlebih dahulu?
Semalam, Setiausaha Agung DAP, Lim Guan Eng tampak bersetuju untuk memberi pemanjangan tempoh Tun Mahathir memegang jawatan Perdana Menteri sehingga November sebagaimananya yang pernah dimintanya.
Kenapa Guan Eng begitu mudah bersetuju dengan Tun Mahathir?
Kenapa beliau tidak bertanya atau berbincang dengan Anwar terlebih dahulu?
Tidak dapat tidak, berikutan tarikh peralihan kuasa ini terus menjadi isu, bukan saja kepada PH tetapi juga kepada rakyat di merata-rata tempat, PH mesti bermesyuarat dalam waktu terdekat ini untuk memutuskannya.
Jika Mei atau bulan-bulan yang hampir dengannya mahu diputuskan untuk peralihan kuasa, yang penting untuk ditetapkan ialah tarikhnya saja.
Tetapi, jika mahu dianjakkan sehingga November iaitu dua tahun setengah selepas Tun Mahathir memegang jawatan Perdana Menteri, izin daripada Anwar perlulah diperolehi terlebih dahulu.
Hanya jika Anwar setuju memberi izin, sesuai dengan janji Tun Mahathir mahu mendapat izin daripada Presiden PKR itu terlebih dahulu, maka barulah boleh ditetapkan tarikh peralihan kuasa sama ada pada penghujung November atau tarikh-tarikh lain pada Disember 2020.
Kalau Anwar tidak setuju atau tidak sedia memberi izin, Majlis Presiden PH harus kembali kepada janji asal Tun Mahathir mahu memegang jawatan Perdana Menteri selama dua tahun saja dan Mei adalah tarikh muktamad penyerahan kuasa yang sepatutnya.
(ShahbudinHusin 16/01/2020)

0

0

votes
Article Rating
Kongsikan artikel ini


AMBOI ABANG MAT…BUKAN SAJA GAYA DAH BERUBAH, NADA CAKAP PUN DAH BERUBAH SAMA NAMPAKNYA!!!

Presiden Amanah, Mohamad Sabu menggesa supaya isu peralihan kuasa daripada Perdana Menteri, Tun Mahathir Mohamad kepada Presiden PKR, Anwar Ibrahim tidak terus dimainkan.
Mohamad yang juga Menteri Pertahanan berkata, isu itu jika terus dimainkan boleh mengganggu tugas-tugas kerajaan.
“Isu peralihan kuasa tidak harus terus-menerus dibangkitkan kerana ia akan mengganggu tugas kerajaan untuk memulihkan ekonomi negara.
“Biarlah Majlis Presiden PH yang menentukannya,” kata beliau dalam suatu kenyataan.
Amboii Abang Mat….sejak berjawatan menteri ini bukan saja gaya berpakaian dah berubah, nada percakapan pun dah berubah juga nampaknya?
Sejak bila rakyat, khususnya penyokong PH tidak boleh lagi bersuara tentang peralihan kuasa?
Apa masalah jika rakyat mahu bersuara tentang perkara itu?
Untuk makluman Abang Mat, ramai orang akan terus bersuara menuntut kepastian berkenaan tarikh peralihan kuasa adalah kerana Majlis Presiden PH sehingga ini gagal melaksanakan tanggungjawab yang sepatutnya.
Di mana logiknya jika isu peralihan kuasa terus dibangkitkan kononnya akan mengganggu tugas-tugas kerajaan?
Bukankah tugas kerajaan jadi terganggu kerana Majlis Presiden PH sendiri yang gagal berfungsi dalam menetapkan tarikh yang khusus berkenaan peralihan kuasa itu?
Kalau sudah ditetapkan tarikhnya, bukankah semuanya akan selesai dan tugas-tugas kerajaan tidak terganggu lagi?
Apakah yang menyebabkan susah sangat bagi Majlis Presiden PH untuk menetapkan tarikh peralihan kuasa itu sehingga Abang Mat sendiri tidak mahu lagi isu itu terus dibangkitkan?
Atau ia jadi susah kerana Abang Mat sudah ada jawatan menteri sekarang ini?
Kalau itu alasannya, apakah kerana sudah berjawatan menteri, maka mulut mesti jadi bisu dan lidah sudah jadi kelu untuk menyuarakan sesuatu perkara?
Lagi pula, cuba fikir dengan mendalam, siapakah yang memberi jawatan menteri kepada Abang Mat dan kawan-kawan yang lain dalam kerajaan sekarang – Tun Mahathir atau PH?
Untuk pengetahuan Abang Mat juga, mereka yang membangkitkan isu peralihan kuasa dan mahu ditetapkan tarikhnya bukanlah bercakap di luar kerangka yang sepatutnya.
Mereka bercakap mengenainya kerana Tun Mahathir sendiri sejak awal sudah menyatakan hanya mahu jadi Perdana Menteri bagi tempoh dua tahun saja dan selepas itu akan menyerahkannya kepada Anwar sebagai pengganti yang sudah dipersetujui oleh PH sendiri.
Oleh kerana sekarang sudah hampir dua tahun usia PH menjadi kerajaan sejak memenangi PRU14 pada 9 Mei 2018, maka semua orang ingin tahu bilakah tarikh penyerahan kuasa itu akan dilakukan?
Itu saja sebenarnya yang dituntut oleh mereka yang terus bercakap tentang peralihan kuasa.
Takkan itu pun salah, Abang Mat?
(ShahbudinHusin 17/01/2020)

0

0

votes
Article Rating
Kongsikan artikel ini


YANG PASTI, TOL AKAN KEKAL SEHINGGA 2058, APA SUDAH JADI PADA JANJI NAK MANSUHKANNYA BERPERINGKAT-PERINGKAT?

Pejabat Perdana Menteri hari ini mengumumkan pengurangan kadar tol sebanyak 18 peratus di beberapa lebuhraya bermula 1 Februari 2020.
Lebuhraya yang terlibat ialah Lebuh Raya Utara-Selatan (Plus), Lebuhraya Baru Lembah Kelang (NKVE), Lebuhraya Utara-Selatan Lingkaran Tengah (Elite), Lebuhraya Laluan Kedua Malaysia-Singapura (Linkedua), Lebuhraya Pantai Timur Fasa 2 (LPT2), Lebuhraya Seremban-Port Dickson (SPDH), Lebuhraya Butterworth-Kulim (BKE) dan Jambatan Pulau Pinang (JPP).
Keputusan ini adalah susulan mesyuarat kabinet Rabu lalu membatalkan hasrat mahu menjual PLUS kepada syarikat swasta yang telah mengemukakan tawaran masing-masing.
Dengan keputusan itu, bermakna PLUS terus kekal menjadi milik kerajaan dengan Khazanah memiliki 51 peratus sahamnya dan KWSP memegang 49 peratus selebihnya.
Serentak dengan pengurangan kadar tol sebanyak 18 peratus itu, diumumkan tempoh konsesi untuk semua Lebuhraya PLUS dilanjutkan lagi selama 20 tahun iaitu sehingga tahun 2058.
Sepanjang tempoh sehingga tahun 2058 itu, Pejabat Perdana Menteri turut mengumumkan tiada lagi kenaikan kadar tol akan berlaku.
Juga disebut, tidak ada sebarang pampasan perlu dibayar oleh kerajaan kepada PLUS berikutan tiada kenaikan kadar tol itu.
Tetapi, bukankah janji PH dalam manifesto PRU14 ialah mahu menghapuskan tol secara berperingkat-peringkat?
Janji itu diikrarkan akan dilaksanakan dalam tempoh 5 tahun PH menjadi kerajaan.
Sekarang, apa yang berlaku ialah hanya kadar tol dikurangkan sebanyak 18 peratus dan tiada pampasan perlu dibayar oleh kerajaan, namun tempoh konsesi dilanjutkan selama 20 tahun lagi sehingga 2038.
Dalam hal ini, tidakkah lanjutan tempoh 20 tahun itu lebih merupakan laba berganda kepada PLUS berbanding penurunan sebanyak 18 peratus, tiada kenaikan sehingga 2058 dan tiada pampasan?
Persoalan penting juga di sini ialah bilakah janji menghapuskan tol mahu ditunaikan oleh PH?
Yang pasti, sehingga tahun 2058 iaitu 38 tahun daripada sekarang, tol tidak sesekali akan dimansuhkan.
Apakah ini bermakna tol hanya akan dimansuhkan selepas tahun 2058?
Siapa di antara kita yang hidup lagi pada waktu itu?
Masih ingatkan PH akan janji mereka mahu menghapuskan tol yang didendangkan ketika kempen PRU14 lalu?
Atau dengan pengumuman Pejabat Perdana Menteri ini, dengan sendirinya bererti janji menghapuskan tol sudah pun dimungkiri seawal 20 bulan PH menjadi kerajaan?
(ShahbudinHusin 17/01/2020)

0

0

votes
Article Rating
Kongsikan artikel ini


KIMANIS ISYARAT JELAS PENOLAKAN KEPADA MAHATHIR SUDAH BERKEMBANG HINGGA KE SABAH

Walaupun banyak sebab yang menjadi punca kekalahan calon Warisan, sekutu PH dalam PRK Parlimen Kimanis, tetapi tidak dapat dinafikan salah satu puncanya ialah ketidakpuasan hati rakyat terhadap prestasi kerajaan pimpinan Tun Mahathir Mohamad.
Jika sebelum ini PH kalah di Cameron Highlands, Semenyih, Rantau dan Tanjung Piai, kekalahan di Kimanis ini membuktikan perasaan tidak puas hati rakyat sudah mula merebak ke Sabah.
Meskipun dalam PRU14 lalu, Kimanis dimenangi oleh BN melalui Anifah Aman dan kini dikekalkan lagi oleh BN melalui Mohamad Alamin, tetapi undi majoriti adalah perkiraan utama yang harus difikirkan.
Dulu Anifah menang hanya dengan 156 undi dan kini Mohamad Alamin memenanginya dengan 2,029 undi, suatu pertambahan undi yang sangat besar dalam keadaan Warisan sudah menjadi kerajaan di peringkat negeri dan PH menjadi kerajaan di Pusat.
Sekaligus ini membuktikan kemasukan beramai-ramai bekas pemimpin-pemimpin UMNO ke dalam Bersatu selepas PRU14 lalu yang melibatkan 16 Adun, 6 Ahli Parlimen, 2 senator dan 22 Ketua UMNO Bahagian tidak menyumbang apa-apa kepada kekuatan PH dan Warisan di Sabah.
Bersatu jelas tidak berkesan dan tidak berfungsi di Sabah kerana ketidakpercayaan rakyat terhadap parti itu dan Tun Mahathir yang mengetuai kerajaan di peringkat Persekutuan.
Banyak sebab yang mendorong ketidakpuasan hati rakyat kepada kerajaan Pusat, antaranya berkaitan janji manifesto, mengembalikan hak-hak Sabah yang tidak ditunaikan, sikap berdolak-dalik Perdana Menteri dalam banyak perkara, kecenderungan kembali kepada perangai PM4 dan kegagalan bersikap jujur serta ikhlas berkaitan peralihan kuasa kepada Anwar Ibrahim.
Memang diakui semua isu tersebut lebih berkembang di Semenanjung, tetapi dengan dunia terbuka media sosial ketika ini, kesannya dengan mudah merebak hingga ke Sabah.
Lantaran itu, PH harus bertindak segera dan drastik untuk mengembalikan semula sokongan rakyat, bukan saja di Sabah, bahkan juga di seluruh Malaysia.
Kimanis adalah isyarat penolakan yang nyata kepada PH dan kepimpinan Tun Mahathir.
Di Sabah, mungkin banyak perkara dan isu perlu diperbaiki oleh kerajaan negeri yang dipimpin oleh Shafie Apdal seperti Pas Sementara Sabah atau PSS dan lain-lainnya.
Namun, perubahan di peringkat Pusat jauh lebih penting demi untuk merangsang sama perubahan di Sabah.
Yang paling nyata, dengan kekalahan besar di Kimanis dan 4 PRK sebelum ini, isyarat yang paling mudah untuk difahami ialah kedudukan Tun Mahathir sebagai Perdana Menteri tidak lagi popular di hati rakyat.
Sementara nama penggantinya sudah ada dan tempoh dua tahun beliau menjadi Perdana Menteri juga hampir tiba, Tun Mahathir tidak perlu berfikir panjang lagi untuk menyelamatkan masa depan PH dalam PRU15 akan datang.
Walaupun berundurnya Tun Mahathir dan beradanya Anwar sebagai Perdana Menteri baru belum tentu dapat menjamin PH akan gemilang dan mampu menang PRU15, tetapi jika tidak berlaku penggantian, memang boleh dijamin PH hanya akan jadi kerajaan sepenggal saja.
Selagi Tun Mahathir berada di kerusi Perdana Menteri, sokongan rakyat akan terus merosot dan merosot tanpa henti.
Kini, terserah kepada Tun Mahathir dan adalah masa terbaik untuknya bertindak dengan sebaik-baiknya tidak perlu menunggu sehingga Mei akan datang untuk berundur atau sampai Majlis Presiden PH menetapkan tarikh pengundurannya.
Tun Mahathir sudah tidak ada pilihan lain lagi melainkan perlu menetapkan peralihan kuasa dalam waktu terdekat ini dan jika itu dapat direalisasikannya, selain PH akan lebih selamat, malah kenegarawanannya juga akan terus terpelihara.
(ShahbudinHusin 18/01/2020)

0

0

votes
Article Rating
Kongsikan artikel ini


PENDURJANA SEBENAR DALAM PH ADALAH MEREKA YANG MAHU MAHATHIR KEKAL HINGGA HABIS PENGGAL

Sebagaimana semua orang faham, termasuk malaikat di langit, kedudukan Anwar Ibrahim sebagai pengganti kepada Tun Mahathir Mohamad, telah pun disepakati dalam ikrar janji sebelum PRU14 lagi.
Untuk itu, Tun Mahathir dipersetujui sebagai Perdana Menteri sehingga Anwar dibebaskan daripada penjara dan sehingga mendapat pengampunan penuh daripada Yang Dipertuan Agong bagi membolehkan peralihan kuasa, sebagaimana yang djanji, dapat dilaksanakan.
Atas dasar itulah Tun Mahathir berkali-kali mengatakan beliau hanya mahu menjadi Perdana Menteri selama dua tahun saja untuk melaksanakan tugas memperbaiki kerosakan dalam negara dan memulihkan ekonomi.
Tempoh dua tahun itu adalah bersandarkan keyakinan bahawa proses memohon pembebasan dan pengampunan untuk Anwar sekurang-kurangnya perlu mengambil jangka masa tersebut.
Itulah sebabnya perjanjian peralihan kuasa tidak meletakkan tarikh yang khusus kerana tiada siapa dapat menjangka bila proses itu, khususnya pengampunan daripada Yang Dipertuan Agong, akan diperolehi.
Namun demikian, tanpa disangka-sangka, hanya dalam tempoh tiga bulan saja selepas kemenangan PH dalam PRU14, Anwar telah pun dibebaskan dan mendapat pengampunan penuh daripada Yang Dipertuan Agong, seterusnya beliau memenangi kerusi Parlimen Port Dickson pada PRK 13 Oktober 2018.
Meski pembebasan dan pengampunan diperolehi lebih awal serta Anwar telah menjadi Ahli Parlimen Port Dickson sejak Oktober 2018 lagi dan ini bermakna Anwar sudah layak mengambil alih jawatan Perdana Menteri, tetapi tidak pernah pula ada desakan untuk dipercepatkan peralihan kuasa tersebut.
Tempoh yang dituntut tetap dua tahun iaitu berdasarkan janji Tun Mahathir sendiri.
Sekarang, malah beberapa ketika sebelum ini pun, sementara semua orang diperingatkan agar berpegang kepada janji asal peralihan kuasa dalam tempoh dua tahun itu, tak semena-mena timbul pula desakan agar Tun Mahathir dipanjangkan lagi khidmatnya sebagai Perdana Menteri sehingga habis penggal atau hingga ke tahun 2023.
Gila ke apa ni?
Sudahlah janji dua tahun cuba dimungkiri dengan pelbagai alasan lain seperti tugas Tun Mahathir kononnya belum selesai, ekonomi belum pulih sepenuhnya dan terbaru sehingga selesai Sidang APEC di Kuala Lumpur pada November 2020, kini ia mahu dikhianati lagi sehingga ke tahun 2023.
Manusia apa, bangsa apa dan agama yang membenarkan janji dipermain-mainkan sehingga ke tahap ini?
Kenapa susah sangat untuk berpegang kepada janji asal dua tahun sepertimana yang kerap disebut oleh Tun Mahathir sendiri?
Bukankah dengan memenuhi janji tersebut dan tidak menghasut Tun Mahathir untuk kekal sehingga sehingga habis penggal, bermakna kita sedang menyelamatkan Perdana Menteri daripada kemunafikan?
Lebih daripada itu, tidakkah kita sedar juga bahawa mengingkari janji peralihan kuasa tersebut dan membuat desakan agar Tun Mahathir kekal sehingga habis penggal hanya akan memungkinkan PH terjerumus kepada perpecahan?
Itukah yang kita inginkan atau kita mahu PH ini menjadi kerajaan hanya selama sepenggal saja?
Apakah kita suka Tun Mahathir yang sudah berusia 94 tahun dan mungkin bila-bila masa dipanggil mengadap Tuhan, tetapi akhirnya meninggal dunia dalam kebencian ramai kerana mungkir janji, terkepung dengan kemunafikan dan dalam keadaan PH berpecah kerananya?
Dalam hal ini, sementara mereka yang menuntut janji peralihan kuasa kepada Anwar dipenuhi dalam tempoh dua tahun adalah berjiwa mulia, bukan saja kepada PH, tetapi juga terhadap Tun Mahathir, sebaliknya yang terus dan tidak henti-henti mendesak agar Perdana Menteri dikekal sehingga habis penggal, mereka inilah golongan pendurjana yang sebenarnya.
Lebih buruk, golongan ini bukan saja durjana kepada PH, tetapi turut durjana kepada Tun Mahathir yang kononnya mereka sayangi.
(ShahbudinHusin 18/01/2020)

0

0

votes
Article Rating
Kongsikan artikel ini


PEMIMPIN PKR YANG TIDAK SENADA DENGAN KEPUTUSAN PARTI DALAM ISU PERALIHAN KUASA WAJIB DIAMBIL TINDAKAN DISIPLIN

PKR dalam mesyuarat MPP semalam telah bersetuju untuk membawa isu peralihan jawatan Perdana Menteri ke dalam mesyuarat Majlis Presiden PH untuk diputuskan.
Untuk tujuan itu, kata Setiausaha Agung PKR, Saifuddin Nasution Ismail, mesyuarat juga membuat ketetapan agar enam wakil PKR dalam Majlis Presiden PH hendaklah membawa suara yang sama sepertimana keputusan parti.
“Seperti yang diketahui umum, calon Perdana Menteri untuk menggantikan Tun Mahathir Mohamad sudah jelas iaitu Anwar Ibrahim dan perkara ini telah dipersetujui sejak Januari 2018 lagi,” kata beliau.
Enam wakil PKR dalam Majlis Presiden PH ialah Anwar, Dr. Wan Azizah Wan Ismail, Azmin Ali, Tian Chua, Dr. Xavier Jayakumar dan Saifuddin.
Berdasarkan perjanjian yang sudah dipersetujui sebelum PRU14 lagi iaitu Anwar sebagai pengganti kepada Tun Mahathir, isu yang belum selesai sekarang hanyalah tentang tarikh peralihan kuasa saja.
Ini bermakna, kedudukan Anwar untuk menggantikan Tun Mahathir tidak boleh dipertikai atau diubah lagi dan enam wakil PKR dalam Majlis Presiden mesti berpegang kepada pendirian tersebut.
Berkenaan tempoh peralihan kuasa, berdasarkan janji mulut Tun Mahathir sendiri, beliau hanya mahu memegang jawatan Perdana Menteri selama dua tahun atau sehingga Mei 2020 saja.
Perkara itu diulangnya banyak kali sama ada di dalam negara, mahu pun di luar negara.
Bagaimanapun, baru-baru ini Tun Mahathir meminta agar peralihan kuasa dianjakkan sehingga November iaitu selepas Sidang APEC 2020 di Kuala Lumpur.
Oleh kerana sebarang keputusan mengenai tarikh peralihan kuasa seharusnya diputuskan dalam mesyuarat Majlis Presiden PH, permintaan Tun Mahathir itu boleh dianggap tidak sah sehingga ia diputuskan oleh badan tersebut.
Untuk itu, Majlis Presiden perlu bermesyuarat dalam waktu terdekat ini untuk memutuskanya.
Apa yang difahami, khususnya berdasarkan janji mulut Tun Mahathir sendiri, peralihan kuasa sebenarnya mesti dilakukan dalam tempoh lingkungan dua tahun atau dua tahun setengah sehingga November 2020, itu pun jika Anwar dan Presiden bersetuju dengan anjakan tarikh itu.
Dalam hal ini, adalah penting, sebelum Majlis Presiden PH bermesyuarat, PKR sebagai parti terbesar dan mempunyai jumlah Ahli Parlimen terbesar hendaklah bermesyuarat terlebih dahulu memutuskan tarikh peralihan kuasa itu.
Jika PKR dalam mesyuaratnya MPPnya memutuskan Mei sebagai tarikh peralihan kuasa, maka ia adalah keputusan parti dan enam wakil dalam Majlis Presiden PH wajib bersetuju dan senada mempertahankan tarikh tersebut.
Bertindak sebaliknya atau engkar dengan keputusan parti, bermakna mereka telah khianat kepada PKR dan tindakan disiplin boleh diambil berkenaan dengannya.
Untuk kebaikan PKR dan masa depan PH keseluruhannya, sudah sampai masanya PKR lebih bertegas dalam isu peralihan kuasa ini.
Lagi pun, tanpa PKR dan laungan reformasi yang diasaskan oleh Anwar dan diperjuangkan tanpa henti sejak 1998, menumbangkan BN dalam PRU14 lalu adalah sesuatu yang mustahil, walau oleh siapa dan segagah mana pun aura yang dimiliki oleh seseorang itu.
(ShahbudinHusin 19/01/2020)

0

0

votes
Article Rating
Kongsikan artikel ini


KEKECEWAAN RAKYAT BUKAN KEPADA PH, TETAPI KEPADA MAHATHIR

Masalah paling utama yang dihadapi PH ketika ini bukan saja kehilangan sokongan daripada rakyat biasa yang mengundi gabungan itu pada PRU14 lalu, tetapi juga mula hilang sokongan daripada kalangan penyokong tegarnya sendiri.
Bagi yang mengundi PH yang menggunakan logo PKR untuk menumbangkan BN pada PRU lalu, kekecewaan utama ialah kerana banyak janji-janji utama yang gagal ditunaikan.
Janji utama berkaitan PTPTN yang mana pinjaman hanya perlu dibayar setelah peminjam bergaji RM4000 sebulan masih lagi tidak ditunaikan, malah pemimpin-pemimpin PH tidak lagi pun bercakap mengenainya.
Yang ditunaikan hanyalah janji picisan seperti sekatan imigresen dan beberapa cebisan yang lain.
Dalam hal ini, PH jangan lupa bahawa janji utama yang banyak didendangkan untuk menarik sokongan rakyat ketika kempen PRU14 ialah tentang bayaran semula setelah peminjam bergaji RM4000 sebulan itu.
Maka, sepatutnya janji itulah yang harus diutamakan lebih dulu berbanding janji picisan yang lain.
Begitu juga dengan janji pemansuhan tol, walaupun yang dijanjikan adalah pemansuhan secara berperingkat-peringkat, apa yang ditunaikan hanyalah pengurangan kadar sebanyak 18 peratus bersama pemanjangan tempoh konsesi selama 20 tahun lagi sehingga 2058.
Persoalannya, bilakah janji memansuhkan tol mahu ditunaikan?
Yang turut membuatkan rakyat paling kecewa ialah apabila Tun Mahathir Mohamad, tidak lama selepas mengangkat sumpah sebagai Perdana Menteri, tanpa segan silu mengatakan Buku Harapan yang mengandungi janji-janji kepada rakyat itu bukanlah kitab suci yang wajib ditunaikan.
Ini benar-benar suatu kenyataan tidak bertanggungjawab daripada seorang Perdana Menteri setelah memperolehi undi serta sokongan daripada rakyat.
Kenapa sebelum PRU14 tidak berani mengatakan Buku Harapan bukan sebuah kitab suci?
Disebabkan pendirian Tun Mahathir itulah maka pengundi PH mula menjauhkan diri selepas PH menjadi kerajaan dan mula kembali menyokong Najib Razak, terutamanya anak-anak muda kerana mereka rasa dipermainkan oleh PH yang sedang mentadbir kerajaan yang diketuai oleh Tun Mahathir.
Bukanlah mereka suka sangat untuk Najib dan BN kembali mentadbir negara, tetapi anak-anak muda ini sedang menghantar mesej yang seharusnya mudah difahami oleh PH.
Mesej itulah juga yang sedang dihantar oleh rakyat melalui beberapa kekalahan PH dalam pilihanraya kecil, dengan terakhir di Kimanis Sabtu lalu.
Selain itu, bagi penyokong tegar PH yang semangat reformasi telah meresapi sebahagian besar salur nadi perjuangan mereka, janji-janj reformasi dalam negara yang langsung tidak berlaku sehingga ini adalah sesuatu yang amat mengecewakan.
Setelah 20 bulan menjadi kerajaan, meskipun melakukan reformasi institusi tidak memerlukan apa-apa kos atau perlu meletakkan beban hutang 1MDB sebagai alasan, malangnya ia langsung tidak menunjukkan kemajuan.
Akta-akta drakonian yang mencengkam rakyat yang begitu kuat dilaungkan ketika kempen PRU14, tiada satu pun yang dimansuhkan setakat ini.
Asyik-asyik alasannya ialah sedang dalam kajian, sedang dalam kajian dan sedang dalam kajian.
Begitu juga reformasi dalam perlantikan dalam perlantikan Ketua Polis Negara, Peguam Negara dan Ketua Pesuruhjaya SPRM yang banyak dikempenkan sebelum ini langsung tidak berlaku dan semuanya masih lagi sama ketika era BN di mana kuasa melantiknya terletak di tangan Perdana Menteri.
Tidak berlakunya reformasi itu , jika diteliti adalah kerana Tun Mahathir sebagai Perdana Menteri, tidak mempunyai iltizam yang tinggi untuk melakukannya sehingga S Ambiga, pejuang masyarakat sivil yang terkenal baru-baru ini mengeluarkan ancaman akan berdemo di jalanraya jika reformasi yang dijanjikan tidak segera dilakukan.
Bukankah ini sesuatu yang memalukan PH?
Dalam hal ini, Tun Mahathir ternampak lebih selesa dengan gaya pemerintahan ala BN tanpa reformasi institusi yang dengan itu mampu meletakkannya seperti “maharaja paling berkuasa” dalam negara.
Tetapi, sedarkah Tun Mahathir, untuk apa mahu memperlihatkan dirinya begitu berkuasa, bukankah beliau hanya Perdana Menteri sementara selama dua tahun saja?
Begitu pun, antara PH dan Tun Mahathir, sama ada bagi rakyat biasa atau penyokong tegar gabungan itu, kekecewaan sebenar mereka adalah lebih kepada Tun Mahathir.
Tun Mahathir dengan kuasa yang terkumpul di tangannya telah berjaya melambat-lambatkan reformasi institusi dalam kerajaan melalui penciptaan pelbagai alasan, sambil menjinakkan beberapa pemimpin PH sendiri dengan kedudukan serta jawatan.
Harapan rakyat secara umumnya masih tinggi kepada PH dalam mentadbir negara ini dan untuk memberi kehidupan yang lebih baik kepada rakyat, seterusnya untuk memenangi PRU15 akan datang.
Rakyat tidak lupa bagaimana sebelum adanya Tun Mahathir, PH atau sebelumnya Pakatan Rakyat, telah pun berjaya memberi contoh pentadbiran dan kerajaan yang cekap serta mesra rakyat di Selangor dan Pulau Pinang.
Berdasarkan kejayaan di Selangor dan Pulau Pinang itu, PH bukan saja tidak mengecewakan rakyat, malah tetap diyakini, tetapi yang benar-benar membuatkan rakyat kecewa kepada PH adalah disebabkan Tun Mahathir.
PH sebagai kerajaan selama 20 bulan ini, bukan saja tidak banyak berbeza dengan era BN yang telah ditumbangkan, malah seakan-akan gaya lama PM4 yang begitu dibenci dahulu yang sedang mentadbir negara sekarang ini.
Apakah kita mahu PH ini terus menerus kehilangan sokongan dan mengecewakan rakyat?
(ShahbudinHusin 20/01/2020)

0

0

votes
Article Rating
Kongsikan artikel ini


KERAJAAN SEPENGGAL – BUKANKAH PH BANYAK BERBALAH DISEBABKAN MAHATHIR JUGA?

Menyedari kemerosotan sokongan rakyat kepada kerajaan terus berlaku, Tun Mahathir Mohamad memberi amaran bahawa PH tidak mustahil hanya menjadi kerajaan selama sepenggal saja.
“Kita kalah lima pilihanraya kecil dan mereka masih tidak faham.
“Saya beritahu mereka, dalam demokrasi kamu perlu sokongan kuat orang ramai.
“Tetapi sebaliknya, mereka bergaduh sesama sendiri dan pecah belahkan rakyat.
“Mereka tidak akan menang kecuali mereka ubah cara,” katanya.
Peringatan tentang kerajaan sepenggal ini sebenarnya bukanlah perkara baru kerana ia telah diperkatakan lama sebelum ini dan saya sendiri sudah menulis mengenainya dalam blog ini lebih setahun yang lalu.
Di media sosial pula sudah ramai yang menulis dan memperkatakannya.
Berkaitan hal ini, Tun Mahathir barangkali paling terlewat dalam menyedari tentang kelemahan kerajaan yang sedang dipimpinnya yang mungkin hanya mampu bertahan selama sepenggal saja.
(Dalam perkembangan terbaru, Tun Mahathir dilaporkan telah membuat pembetulan berhubung

kenyataan awalnya bahawa PH mungkin jadi kerajaan sepenggal dengan mengatakan ia hanya akan berlaku jika perbalahan dalaman tidak segera ditangani)
Meski demikian, walau amaran Tun Mahathir itu adalah sesuatu yang baik, tetapi yang tidak baiknya ialah beliau seolah-olah tidak menyedari bahawa sebahagian besar punca perbalahan dalam PH adalah disebabkan dirinya sendiri.
Bermula dengan melantik Azmin Ali sebagai menteri, walaupun tidak dicalonkan oleh PKR lantaran sudah mengangkat sumpah sebagai Menteri Besar Selangor, mudah menerima bekas Ahli-Ahli Parlimen UMNO ke dalam Bersatu, secara sulit mengadakan pertemuan dengan pemimpin pembangkang untuk menguatkan kedudukannya dan berdolak-dalik tentang janji menyerahkan kuasa adalah antara punca utama yang menyebabkan perbalahan berlaku dalam PH.
Jika tidak berlaku semua perkara di atas, PH dan parti-parti di dalamnya pada hakikatnya aman-aman saja dan kerajaan boleh berfungsi dengan lebih baik dalam menunaikan janji kepada rakyat serta melaksanakan reformasi seperti yang dijanjikan.
Tetapi, barangkali kerana niat awal Tun Mahathir memang tidak ikhlas dalam menyertai PH, apalagi untuk menunaikan janji menyerahkan jawatan kepada Anwar Ibrahim, maka sebab itulah sejak awal dan satu demi satu pergolakan politik dicetuskannya.
Tujuannya ialah tidak lain supaya rakyat turut sama terbuai dan menghabiskan lebih banyak masa dengan politik, lalu dengan pemusatan kuasa yang masih terkumpul di tangannya, beliau dalam pada itu mampu bertahan lebih lama dan melengah-lengahkan peralihan kuasa.
Seharusnya, jika Tun Mahathir benar-benar ikhlas mahu mengelakkan PH daripada menjadi kerajaan sepenggal, beliau yang seharusnya menunjukkan perubahan terlebih dahulu.
Ini tidak, beliau meminta orang lain berubah dan tidak berbalah, sedangkan perbalahan itu sendiri dicetuskan oleh permainan yang diaturnya.
Apakah perubahan yang mesti dilakukan oleh Tun Mahathir?
Pertama, beliau mesti kembali menyelak Buku Harapan dan berusaha menunaikan segala janji manifesto sebagaimana yang telah dijanjikan.
Kedua, Tun Mahathir mesti berhenti bermain politik, mengatur itu dan ini, memperkuatkan kedudukannya secara sulit atau masih cuba menubuhkan kerajaan lain sama ada melalui pintu belakang, pintu tepi atau melalui tingkap sekali pun.
Beliau harus sedar mandat yang diterimanya adalah menerusi PH dan kemahuan rakyat terhadap reformasi, maka sewajibnya beliau mengekalkan pilihan rakyat ini sehingga PRU seterusnya pada 2023 akan datang.
Ketiga, Tun Mahathir mesti segera menetapkan tarikh penyerahan jawatan Perdana Menteri kepada Anwar supaya ketidaktentuan tidak lagi berterusan dan semua orang selepas ini boleh fokus kepada kerja-kerja membina negara dan menjaga kebajikan rakyat.
Tidakkah Tun Mahathir sedar, banyak perbalahan dalam PH, termasuk dalam PKR, adalah berkaitan isu peralihan kuasa dan sebab akibat yang tercetus daripada percaturan yang sengaja ditimbulkannya?
Jika hari ini Azmin masih Menteri Besar Selangor misalnya, percayalah bahawa PKR tidak akan bergolak seperti yang ada sekarang dan begitu juga jika Tun Mahathir sendiri tidak sibuk-sibuk memperkuatkan dirinya sendiri dengan membelakangkan PH atas semua perbuatannya.
Kesimpulannya, dalam Tun Mahathir memberi amaran tentang kemungkinan PH menjadi kerajaan sepenggal kerana kononnya asyik berbalah, apakah beliau sebenarnya semakin jarang menatap cermin atau cermin sudah tiada di rumahnya?
(ShahbudinHusin 20/01/2020)

0

0

votes
Article Rating
Kongsikan artikel ini


BERBANDING MAHATHIR, DUNIA LEBIH TERUJA JIKA ANWAR SEBAGAI PM KETIKA SIDANG APEC 2020 DI KL

Dengan tak semena-mena Sidang Apec 2020 di Kuala Lumpur pada November ini telah menjadi alasan terbaru bagi Tun Mahathir Mohamad untuk melanjutkan lagi tempoh kuasanya sebagai Perdana Menteri paling tua dalam dunia.
Perkara itu disebutnya bulan lalu dengan mengatakan peralihan kuasa kepada Anwar Ibrahim hanya akan dilakukan selepas sidang tersebut.
Kata beliau, perubahan kepimpinan negara, jika berlaku pada Mei 2020 sebagaimana yang selalu dijanjikannya sebelum ini, ia akan sedikit sebanyak menimbulkan gangguan kepada Sidang Apec 2020 itu.
Soalnya, relevankah Sidang Apec dijadikan alasan untuk Tun Mahathir berada lebih lama mencengkam kuasanya di Putrajaya?
Sidang Apec 2020 pada November ini adalah kali kedua Malaysia menjadi negara penganjur dengan kali pertama pada 1998 dahulu iaitu tidak lama selepas beliau memecat Anwar Ibrahim sebagai Timbalan Perdana Menteri.
Ini bermakna, walaupun Sidang Apec mungkin penting untuk Tun Mahathir menonjolkan menonjolkan dirinya sebagai pemimpin yang berjaya dua kali menjadi Perdana Menteri, tetapi beliau tidaklah penting sangat kepada Sidang Apec itu sendiri.
Tun Mahathir dan Malaysia mungkin terlihat penting kepada Sidang Apec ketika kali pertama negara menjadi penganjurnya pada tahun 1998 dahulu.
Sebaliknya, untuk Sidang Apec 2020 November ini, bukan saja keterujaan gabungan negara-negara dalam Lingkaran Asia Pasifik, bahkan juga kepada dunia, tentunya ialah apabila Malaysia mempunyai Perdana Menteri baru berbanding Tun Mahathir yang sudah dua kali menjadi Perdana Menteri.
Apa lagi gaya pentadbiran Tun Mahathir, idea serta pemikirannya sekarang dengan 1998 dahulu hampir tidak berbeza sama sekali.
Dengan Anwar menjadi Perdana Menteri, Sidang Apec itu nanti pastinya menjadi suatu acara yang hebat kerana semua ingin menyaksikan tampilnya seorang pemimpin baru beserta idea-idea barunya.
Lantas itu, ia tentunya menjadikan Sidang Apec itu nanti sebagai tumpuan dunia dan mampu menarik lebih ramai pelancong datang ke Malaysia.
Untuk itu, alasan Tun Mahathir untuk menganjakkan peralihan kuasa dengan menjadikan Sidang Apec sebagai alasan sebenarnya tidak relevan sama sekali.
Negara tidak mendapat banyak manfaat jika beliau masih sebagai Perdana Menteri, berbanding jika Anwar yang sudah ditunggu lebih 20 tahun berada menerajui negara ini.
Kalau Tun Mahathir dan rakyat ingin negara terlonjak di mata dunia melalui Sidang Apec itu, beliau seharusnya kekal dengan pelan asal peralihan kuasa pada Mei dan bukan selepas November 2020.
(ShahbudinHusin 21/01/2020)

0

0

votes
Article Rating
Kongsikan artikel ini


MAHATHIR TERDESAK, GAMBAR LAMA TERPAKSA DIKITAR SEMULA?

Semalam, mula-mula keluar spekulasi di sebuah portal berita berkenaan kemungkinan pengaturan politik baru yang berteraskan Melayu bakal dibentuk tidak lama lagi.
Dikatakan ia melibatkan usaha membawa masuk Pas ke dalam kerajaan yang bertujuan untuk menahan kemaraan DAP dan untuk menidakkan Anwar Ibrahim menjadi Perdana Menteri ke-8.
Kemudian, Tun Mahathir Mohamad sebagai reaksinya kepada berita berkenaan menyatakan kesediaan dan bersikap terbuka untuk bekerjasama dengan sesiapa saja, termasuk Pas, tetapi tidak dengan Najib Razak.
“Saya bertemu semua orang termasuk pemberita yang tidak baik, bukan hanya pemberita yang baik.
“Itulah pekerjaan saya. Saya bertemu dengan semua orang walaupun orang-orang ini, musuh saya, ” katanya.
Diasak lagi, Tun Mahathir mengakui ada bertemu dengan Presiden Pas, Hadi Awang, tetapi tidak menyatakan bila ia diadakan.
“Mereka jumpa, mereka bimbang dengan beberapa perkara.
“Saya kata ia sangat mudah. Kalau kami buat sesuatu buruk, jangan sokong kami di Parlimen. Kalau kami buat yang baik, walaupun pembangkang , tapi apa yang dilakukan adalah baik untuk negara, tolong sokong kami. Itu sahaja.
“Jadi, ada beberapa perkara di Parlimen, perkara-perkara tertentu disokong, undang-undang tertentu dari kerajaan disokong oleh PAS jika ia baik, tetapi jika mereka fikir ia buruk, jangan sokong,” katanya.
Tidak lama kemudian beredar pula gambar Tun Mahathir bersama Hadi di meja makan dengan ditemani Tun Siti Hasmah Mohd Ali, Menteri Besar Terengganu, Ahmad Shamsuri Mokhtar dan Khairuddin Abu Hassan.
Gambar itu segera tular di media sosial dengan pelbagai pihak membuat ulasan serta andaian seolah-olah pertemuan itu baru berlaku dalam sehari dua ini.
Untuk seharian semalam, ramai yang teruja dengan berita dan gambar tersebut.
Melalui beberapa pemeriksaan sehingga malam tadi, bagaimanapun disahkan sebenarnya gambar itu adalah gambar lama.
Seorang kenalan mengesahkan bahawa Khairuddin pernah menunjukkan gambar tersebut kepadanya beberapa bulan yang lalu ketika berbual-bual berkenaan isu politik semasa.
Hahahahahaha…..
Apa tandanya?
Tandanya semua ini adalah permainan yang mungkin diatur oleh Khairuddin dan direstui oleh Tun Mahathir untuk mencetuskan pergolakan politik negara selepas UMNO menang di Kimanis.
Dalam hal ini ternampak Tun Mahathir sedang terdesak untuk menyelamatkan diri dan kedudukannya menjelang bulan Mei akan datang di mana desakan semakin kuat agar peralihan kuasa kepada Anwar dimuktamadkan dengan segera.
Kekalahan di Kimanis antaranya disebabkan kesan penolakan rakyat terhadapnya telah merebak hingga ke Sabah membuatkan ramai yang mendesak agar beliau melengah-lengahkan lagi peralihan kuasa.
Tun Mahathir seolah-olah cuba memancing perhatian ramai untuk menunjukkan beliau mendapat sokongan daripada Pas, sambil dengan itu cuba meretakkan hubungan Pas dengan UMNO yang sudah menjalin hubungan rasmi melalui Muafakat Nasional.
Terlihat Tun Mahathir ada kebimbangan tentang hubungan UMNO dan Pas menjelang PRU akan datang serta bagaimana Najib semakin mendapat sokongan berbanding dirinya.
Tetapi, dalam masa yang sama beliau masih lagi lapar dengan kuasa dan seperti enggan mematuhi janji peralihan kuasa dalam tempoh dua tahun sebagaimana yang selalu disebut dan diulang-ulangnya sebelum ini.
Kesian kan….sampai gambar lama pun terpaksa dikitar semula yang nampak sangat menyerlahkan keterdesakannya ketika ini.
(ShahbudinHusin 21/01/2020)

0

0

votes
Article Rating
Kongsikan artikel ini


OTAI REFORMASI AKAN TURUN KE JALANAN TUNTUT MAHATHIR TUNAI JANJI

Malam semalam telah berlangsung program bual bicara “Dr. M Letak Jawatan Mei 2020” anjuran Otai Reformasi di Restoran Amjal, Jalan Pantai Baru, KL.
Program yang dimoderatorkan oleh Zanirun Baba itu menampilkan ahli panel terdiri daripada Dr. Idris Ahmad, Pengerusi Otai Reformasi; Mustapa Mansor, aktivis kemanusiaan; Dr. Siti Aini Omar, Ketua Berita Jom Channel dan saya sendiri selaku blogger serta penulis buku Anwar PM8 – Janji Serah Kuasa Yang Mesti Ditepati.
Ini adalah pogram pertama Otai Reformasi dalam usaha menuntut PH dan Tun Mahathir Mohamad menunaikan janji peralihan kuasa kepada Anwar Ibrahim.
Dr. Idris antara lain menyebut bahawa peralihan kuasa kepada Anwar adalah suatu keperluan yang tidak dapat dielakkan, selain merupakan janji yang sudah lama dipersetujui secara bersama dalam PH, ia juga kerana tiada apa yang boleh dibanggakan sejak 20 bulan Tun Mahathir memegang jawatan Perdana Menteri.
Katanya, semua orang dapat merasakan tiada apa-apa kemajuan dan pembaharuan telah dilakukan oleh Tun Mahathir untuk negara ini seiring dengan janji yang dilaungkan sebelum PH berjaya menjadi kerajaan.
Untuk itu, tegas beliau, peralihan kuasa mesti dimuktamadkan segera agar Anwar dapat membawa negara ini melangkah dengan lebih berjaya menuju kemajuan dan kemakmuran untuk rakyat jelata.
Mustapa pula mengimbas bagaimana sejak awal lagi Otai Reformasi memang keberatan untuk menerima Tun Mahathir ke dalam PH.
Katanya, sejarah lama Tun Mahathir membuatkan Otai Reformasi ragu-ragu terhadap Pengerusi PH itu, walaupun setelah beliau berbaik semula dengan Anwar.
“Meskipun Otai akhirnya berlapang dada menerima Tun Mahathir, keraguan itu akhirnya terbukti apabila dalam sususan kabinet selepas PH menang PRU14, hanya dua daripada sekian nama yang dicadangkan oleh pimpinan PKR telah dilantik sebagai menteri.
“Selebihnya, menteri daripada PKR yang dilantik oleh Tun Mahathir adalah merupakan cadangan daripada pihak lain,” ujar beliau.
Sebagai ahli panel seterusnya, saya mengingatkan tugas menentukan tarikh peralihan kuasa ini adalah merupakan tanggungjawab Majlis Presiden PH melaksanakannya.
Malangnya, Majlis Presiden seolah-olah gagal berfungsi dan sesetengah ahlinya sudah menjadi seperti “ular sawa kenyang” sekarang ini.
Saya juga memberitahu bahawa jika tarikh peralihan kuasa ditetapkan, Tun Mahathir tidak akan menjadi “Perdana Menteri lame duck” sepertimana pada 2003 dahulu kerana Anwar tiada sebarang kedudukan atau jawatan dalam kerajaan.
Saya turut menegaskan bahawa permintaan Tun Mahathir untuk menganjakkan peralihan kuasa sehingga November atau selepas Sidang Apec 2020 adalah tidak relevan untuk diterima, sebaliknya keterujaan dunia akan lebih menyerlah dan mampu melonjakkan nama Malaysia jika ketika itu Anwar yang menjadi Perdana Menteri.
Dr. Siti Aini mengimbas beberapa kenyataan Tun Mahathir sebelum ini yang mengatakan beliau tetap akan mengotakan janji melakukan peralihan kuasa kepada Anwar.
Sehubungan itu, oleh kerana memungkiri janji adalah ciri-ciri munafik seorang muslim, Tun Mahathir, tegas beliau, mesti menunaikan janjinya.
Secara keseluruhan, sambutan program pertama Otai Reformasi malam semalam cukup mendapat sambutan dan semua yang hadir bertekad untuk merealisasikan peralihan kuasa sehingga berjaya.
Untuk itu, Otai Reformasi bersetuju untuk mengadakan program seperti bual bicara ini ke seluruh negara sehingga Majlis Presiden PH dan Tun Mahathir akur kepada proses peralihan kuasa.
Jika terus tiada kemajuan, Otai Reformasi juga bersetuju untuk menggerakkan kekuatannya dengan mengadakan himpunan aman di depan Pejabat Perdana Menteri pada setiap minggu bagi menuntut penentuan tarikh peralihan kuasa itu.
Ditegaskan bahawa semua langkah ini adalah bagi memastikan PH dapat bertungsi dengan baik sebagai kerajaan serta tidak berpecah belah akibat lupa kepada janji setelah beroleh kuasa.
Kesimpulannya, malam semalam adalah permulaan dan segala-galanya pasti akan jadi lebih menarik selepas ini.
Tunggguuuu…..
(ShahbudinHusin 22/01/2020)

0

0

votes
Article Rating
Kongsikan artikel ini


SELAGI TIADA TARIKH SERAH KUASA, TIDAK MUNASABAH ORANG DILARANG BERCAKAP MENGENAINYA

Setiausaha Agung DAP, Lim Guan Eng berkata, Tun Mahathir Mohamad telah menetapkan garis masa untuk menyerahkan jawatan Perdana Menteri kepada Presiden PKR, Anwar Ibrahim.
Sehubungan itu, kata beliau, Majlis Presiden PH akan membuat keputusan dan mengumumkan tarikh penyerahan kuasa itu pada masa yang “sesuai”.
“Perdana Menteri telah menetapkan garis masa. Semestinya, Majlis Presiden PH akan bermesyuarat untuk membincangkan perkara tersebut.
“Saya pasti tarikh akan ditetapkan dan ia akan diumumkan pada masa yang sesuai,” katanya lagi.
Walaupun kenyataan Guan Eng ini nampak melegakan, ia sebenarnya belum mampu menyelesaikan masalah sebenar berkaitan peralihan kuasa itu.
Ini kerana, yang ingin diketahui ramai bukan garis masa, tetapi bilakah tarikh sebenar peralihan kuasa itu sedia dilakukan oleh Tun Mahathir?
Selagi tarikh khusus tidak ditetapkan, ketidaktentuan dan kecelaruan akan berterusan dalam PH.
Dan selagi tiada tarikh khusus juga, tidak munasabah melarang sesiapa bercakap mengenainya.
Kalau mahu orang tidak bercakap mengenainya, cepat-cepat umumkan tarikhnya. Titik.
Namun demikian, adakah garis masa yang disebut telah dinyatakan oleh Tun Mahathir itu bermaksud selepas Sidang Apec November 2020?
Kenapa garis masa itu seolah-olah sudah mahu dipersetujui, sedangkan ia belum dibincangkan lagi dalam Majlis Presiden PH?
Mengapa tidak berpegang kepada Mei 2020 iaitu dua tahun setelah Tun Mahathir memegang jawatan Perdana Menteri?
Bukankah itu janji asal Tun Mahathir sendiri?
Selain itu, bilakah Majlis Presiden PH mahu bermesyuarat bagi membincangkan tarikh peralihan kuasa itu?
Kenapa susah sangat untuk membincangkannya dan perlu ambil masa terlalu lama untuknya?
Lagi lama perkara ini tergantung di awang-awangan, haruslah disedari bahawa lagi berpecah PH kerananya.
Untuk itu, mahu tidak mahu, Majlis Presiden PH harus proaktif dan tidak berlengah menyelesaikan isu peralihan kuasa ini demi kebaikan bersama.
Lagi pun, yang dituntut bukan pengunduran atau perletakan jawatan Tun Mahathir sebagai Perdana Menteri, tetapi cuma untuk memenuhi janji dua tahun penyerahan jawatan sebagaimana yang selalu disebut-sebut oleh beliau sendiri.
(ShahbudinHusin 22/01/2020)

0

0

votes
Article Rating
Kongsikan artikel ini


PERALIHAN KUASA JADI MASALAH KERANA MAHATHIR YANG SALAH

Semalam, Anwar Ibrahim meminta pimpinan PH tidak lagi membincangkan soal peralihan kuasa secara terbuka.
Katanya, memandangkan Tun Mahathir Mohamad telah berulangkali menyatakan komitmen menjayakan peralihan kuasa sebagaimana yang dipersetujui PH, semua pihak seharusnya menghormati perkara itu.
Susulan itu, pemimpin veteran DAP, Lim Kit Siang juga menyeru semua pihak dalam PH agar tidak terlalu obses dengan peralihan kuasa, sambil itu menghormati permintaan Anwar yang mahu isu berkenaan tidak lagi dibicarakan secara terbuka.
Berikutannya, Lim Guan Eng turut menyatakan bahawa Majlis Presiden PH akan membuat keputusan berkenaan tarikh peralihan kuasa itu pada masa yang sesuai.
Pendirian Guan Eng ini nampak berbeza dengan kenyataannya sebelum ini yang mengatakan Majlis Presiden PH tidak perlu mengadakan mesyuarat dalam kadar segera bagi membincangkan peralihan kuasa itu.
Ini kerana, katanya, Tun Mahathir sudah pun menyatakan kesediaan akan menyerahkan jawatan Perdana Menteri kepada Anwar selepas Sidang Apec pada November depan.
Presiden Amanah, Mohamad Sabu dalam nada yang membuatkannya dikritik ramai, telah membangkitkan soal gangguan kepada perjalanan kerajaan jika isu peralihan kuasa terlalu kerap dimainkan.
Jika kita imbas kembali sejak 10 Mei 2018, banyak lagi kenyataan-kenyataan daripada pelbagai pimpinan PH berkaitan peralihan kuasa ini.
Ini tidak termasuk lagi dengan suara yang langsung jauh berbeza dan terkeluar tajuk, khususnya daripada kalangan Bersatu yang tidak malu-malu bersuara mahu Tun Mahathir dikekalkan sebagai Perdana Menteri sehingga habis penggal.
Adakah mereka sedar bahawa menjadikan Tun Mahathir sebagai Perdana Menteri sehingga habis penggal tidak pernah sama sekali menjadi tajuk perbincangan dalam PH kerana semua sedar beliau hanyalah Perdana Menteri sementara Anwar memenuhi syarat serta kelayakan untuk menggantikannya?
Kesimpulan mudahnya, isu peralihan kuasa inilah yang paling banyak diperkatakan, bukan saja dalam PH, tetapi juga dalam masyarakat umum.
Bahkan, Tun Mahathir sendiri boleh dikata paling banyak bercakap soal peralihan kuasa dengan nada yang berbeza-beza serta tidak konsisten berbanding soal lain seperti ekonomi, kesejahteraan rakyat dan seumpamanya.
Maka, setelah ia menjadi makanan harian politik sejak hampir dua tahun lalu, bolehkah tiba-tiba mahu dihentikan atau kita diminta jangan lagi bercakap mengenainya?
Lebih daripada itu, siapa sebenarnya yang salah sehingga isu peralihan kuasa terus menjadi santapan perbualan?
Secara jujur dan berterus-terang, semuanya adalah salah Tun Mahathir dan peralihan kuasa ini tidak akan menjadi masalah jika beliau benar-benar ikhlas serta tidak berbelit-belit dalam berkata-kata.
Kalau daripada awal lagi beliau sentiasa berpegang kepada janji asal hanya mahu dua tahun menjadi Perdana Menteri – tidak mengubah-ngubahnya kepada mungkin dua tahun, mungkin lebih dan mungkin kurang; mungkin dua tahun setengah jika Anwar beri izin; mungkin tiga tahun; sehingga ekonomi pulih dan terbaru sehingga Sidang Apec pada November depan; isu peralihan kuasa tidak akan menjadi masalah seperti hari ini.
Ia jadi masalah kerana Tun Mahathir yang selalu berubah-ubah dan tidak konsisten terhadap janji yang dibuatnya sendiri.
Untuk itu, mulai sekarang, ada baiknya jika Tun Mahathir tidak lagi bercakap dengan nada yang berbeza-beza berkenaan peralihan kuasa yang sudah dijanjikannya itu.
Jika daripada mula mengatakan mahu serah kuasa dalam tempoh dua tahun, sentiasalah berpegang kepada janji tersebut.
Ibaratnya, kalau janji nak bayar hutang dalam tempoh dua tahun, walaupun tiada perjanjian bertulis, bayar sajalah bila sudah cukup tempoh itu.
Tetapi, bila liat dan berdalih-dalih, memanglah ia akan jadi masalah akhirnya.
Dan untuk makluman Tun Mahathir, berpegang kepada janji juga adalah sebahagian daripada disiplin dalam kehidupan yang selalu ditekankannya merupakan satu ciri penting untuk manusia yang baik dan dihormati.
(ShahbudinHusin 23/01/2020)

0

0

votes
Article Rating
Kongsikan artikel ini


MAHATHIR BUKAN MANUSIA LUAR BIASA, JANGAN TAKUT BERLAWAN DENGANNYA

Dalam program bual bicara anjuran Otai Reformasi baru-baru ini, antara perkara yang dibangkitkan oleh hadirin ialah tentang hebat dan luarbiasanya manusia bernama Tun Mahathir Mohamad.
Ia berikutan adanya pandangan agar reformasi jalanan diadakan bagi memberi tekanan kepada beliau untuk menunaikan janji peralihan kuasa kepada Anwar Ibrahim dalam tempoh dua tahun sebagaimana yang sering disebutnya sendiri.
Mereka mengingatkan bahawa Tun Mahathir adalah ahli politik yang hebat, licik dan bukan seorang yang mudah tunduk kepada tekanan serta selalu menang dalam percaturan politik yang dihadapinya.
Oleh itu, diperingatkan bahawa reformasi jalanan untuk tujuan memberi tekanan itu haruslah dirancang dengan teliti dan diperhalusi kesan serta akibatnya supaya kegagalan tidak menjadi pencapaian di penghujung perjuangan nanti.
Bagaimanapun, Otai Reformasi di akhir program bual bicara memaklumkan perancangan serta persetujuan untuk bergerak ke negeri-negeri bagi tujuan membangkitkan kesedaran tentang janji peralihan kuasa serta akhirnya mengadakan reformasi jalanan sehingga peralihan kuasa kepada Anwar benar-benar ditunaikan.
Dalam hal ini, benarkah Tun Mahathir manusia yang hebat dan luar biasa?
Secara umumnya Tun Mahathir ternampak hebat, luar biasa dan selalu menang hanyalah ketika kuasa berada dalam tangannya.
Berbanding Perdana Menteri lain, beliau dikira paling pandai, tiada perikemanusiaan dan kejam dalam mempergunakan kuasa untuk kepentingan politiknya.
Tidak kira siapa musuh politiknya, Tun Mahathir sentiasa sampai hati untuk memperlakukan apa saja kepada sesiapa yang cuba melawannya, asalkan kekuasaan kekal ditangannya.
Itulah yang menjadikan beliau mampu bertahan selama 22 tahun sebelum ini kerana kedudukannya sentiasa dipagari dengan banyak kuasa yang terkumpul di tangannya serta beliau tidak malu-malu menggunakannya.
Dalam era itu, jika diperhati, beliau tidak kisah bagaimana kotor sekali pun seseorang yang berada dalam pasukannya, yang penting mereka mesti terus menyokong dan tidak melawannya.
Tetapi, ketika tiada kuasa, Tun Mahathir bukan siapa-siapa sebenarnya. Beliau lebih kurang macam kita juga sebagai manusia biasa.
Sebab itu, selepas tidak lagi menjadi Perdana Menteri, beliau pernah kalah untuk menjadi salah seorang daripada perwakilan UMNO Kubang Pasu ke Perhimpunan Agung UMNO pada 2006.
Bermakna, tanpa kuasa Tun Mahathir tidaklah hebat berbanding ketika ada kuasa dalam tangannya.
Sebelum itu, pada 1969, beliau juga pernah kalah dalam pilihanraya di tangan Allahyarham Yusof Rawa di kawasan Kota Setar Selatan.
Tanpa kuasa, terbukti Tun Mahathir tidaklah juga sekuat mana.
Kalau begitu, kenapa Tun Mahathir berjaya menyingkirkan Tun Abdullah Badawi dan Najib Razak, walaupun tanpa kuasa pada waktu itu?
Ciri penting dalam resipi kejayaannya ialah beliau sentiasa fokus, gigih berusaha dan sanggup berbuat apa saja untuk mencapai apa yang diusahakannya.
Ciri itu sebenarnya boleh dilakukan oleh sesiapa saja, bukan merupakan suatu anugerah Tuhan kepada Tun Mahathir seorang saja.
Sebab itu, dalam usaha untuk menjatuhkan Najib, beliau sanggup bekerjasama dengan DAP yang berpuluh tahun dikutuknya serta merangkak memanjat tangga mahkamah untuk menemui Anwar untuk memulakan langkah bekerjasama dengan bekas musuh yang pernah dipecat dan dipenjarakannya itu.
Beliau juga sanggup pergi ke rumah Mohamad Sabu untuk makan malam sehingga Abang Mat terpaksa bersusah payah memasak sendiri hidangan untuknya.
Apakah jika tanpa menumpang kekuatan PH dan tidak berbaik dengan Anwar, Najib mampu ditumbangkan oleh Tun Mahathir?
Maka itu, jika sesiapa mahu berlawan dengan Tun Mahathir, mereka juga mesti fokus, gigih bekerja dan tidak menolak untuk bekerjasama dengan siapa saja bagi mencapai tujuan itu.
Itu adalah resepi kejayaan yang normal untuk semua manusia dan Tun Mahathir hanya agak ke depan dalam mempraktikkannya.
Namun, bukankah ketika ini Tun Mahathir sedang memegang banyak kuasa di tangannya, tidakkah ini akan menjadikan beliau akan hebat kembali dan sukar ditewaskan?
Memang betul Tun Mahathir ada banyak kuasa, tetapi era BN dahulu dengan era PH sekarang banyak bezanya.
Dahulunya, UMNO adalah suara majoriti dalam BN, sekarang Bersatu cuma ada 13 kerusi saja (tak dicampur dengan kerusi lompat daripada UMNO), itu pun kerusi Tanjung Piai sudah terlepas ke tangan MCA dalam PRK baru-baru ini dan ini tentulah menjadikan kekuatan Tun Mahathir jadi berbeza.
Kedudukannya sebagai Perdana Menteri sekarang banyak berbeza berbanding ketika era BN dahulu.
Selain itu, usia Tun Mahathir juga bukan muda seperti dahulu lagi. Beliau kini sudah berusia 94 tahun, tenaganya tidak lagi kuat, daya berfikir tentu tidak secerdas dulu, telinga kurang mendengar dan bercakap pun pasti tidak lancar macam orang yang lebih muda.
Begitu juga, orang kuat yang banyak membantunya seperti Sanusi Junid, Megat Junid Megat Ayob dan Aziz Shamsuddin tiada lagi bersamanya. Yang ada lagi bersamanya hanya Tun Daim Zainuddin, itu pun sudah bertongkat sekarang ini.
Semua orang keliling Tun Mahathir sekarang adalah orang-orang baru dalam politik yang tiada pengalaman mendalam dalam pencak silat politik.
Lalu, di mana dan apa luar biasanya lagi Tun Mahathir sekarang ini?
(ShahbudinHusin 24/01/2020)

0

0

votes
Article Rating
Kongsikan artikel ini


MUNGKINKAH HADI AWANG PERLU RAWATAN MENTAL?

Kadang-kadang kita semakin tak faham dengan cara Presiden Pas, Hadi Awang berpolitik dan mengeluarkan kenyataan.
Beliau adalah pembangkang dan sedang bekerjasama dengan UMNO yang juga pembangkang untuk membentuk Muafakat Nasional bagi menghadapi PRU15 akan datang.
Tetapi, sementara rakannya UMNO, tetap konsisten melihat PH dan Perdana Menteri, Tun Mahathir Mohamad sebagai musuh dalam politik, Pas sebaliknya menjadikan Perdana Menteri sebagai teman sejati.
Begitu pun, Pas tidaklah menyokong PH, tetapi hanya menyokong Perdana Menterinya saja, walaupun yang meletakkan Tun Mahathir sebagai Perdana Menteri adalah PH.
Ikut logiknya, menyokong Perdana Menteri daripada PH bererti sama dengan menyokong PH kerana tanpa PH, Tun Mahathir tidak akan menjadi Perdana Menteri.
Namun demikian, walau berkedudukan sebagai pembangkang dan musuh kepada PH, Hadi Awang tetap mahu campurtangan dalam urusan PH yang tidak disokongnya itu.
Tidakkah ini pelik?
Kalau dalam urusan kerajaan beliau mahu memberi pandangan, bolehlah juga diterima akal kerana kerajaan itu bersifat terbuka kepada sesiapa lantaran semua orang ada membayar cukai kepada kerajaan.
Lebih-lebih lagi sebagai pembangkang, Pas dan Hadi Awang memang ada peranan yang perlu dimainkannya.
Sebaliknya, isu peralihan kuasa bukan isu kerajaan, ia adalah isu dalaman PH yang sedang menjadi kerajaan.
Dalam isu perjanjian peralihan kuasa daripada Tun Mahathir kepada Anwar Ibrahim, ia adalah urusan dalaman PH yang mana parti-parti gabungannya saja berhak campurtangan mengenainya.
Hadi Awang sebagai orang luar duduk diam-diam sudahlah, walau betapa tebal sekali pun kulit muka yang dimilikinya.
Ia adalah urusan rumahtangga PH yang Pas tak terlibat dan tidak perlu terlibat sama sekali.
Malulah sikit beb!!!
Kalau teringat sangat mahu terlibat juga, mohonlah untuk menjadi ahli PH terlebih dahulu.
Lebih daripada itu, mempertikai perjanjian peralihan kuasa yang merupakan isu dalaman PH yang sudah lama dipersetujui, bahkan hanya menunggu masa saja untuk dilaksana, tidak saja memperlihatkan “kebodohan” Hadi Awang, bahkan menyerlahkan sifat dengki, iri hati, dendam serta ketakutannya terhadap Anwar.
Apa yang Hadi takut sangat dengan Anwar jadi Perdana Menteri?
Aoakah dibenarkan pemimpin sebuah parti Islam memiliki sifat dengki, dendam dan iri hati?
Adakah dalam hal ini Hadi takut perjuangan Pas jadi tidak relevan lagi apabila nanti Anwar setelah menjadi Perdana Menteri akan memperkenal dan membawa banyak ciri-ciri Islamik dalam kerajaan sebagaimana beliau pernah melakukannya ketika dalam kerajaan sebelum ini?
Kenapa hujah macam tukar pemandu bas dan tak Islamik yang sebenarnya tidak berkaitan sama sekali yang digunakan oleh Hadi Awang untuk mempertikai perjanjian tersebut?
Adakah menukar kereta Mercedes untuk Exco Kelantan suatu tindakan Islamik?
Adakah juga menghasut orang lain memungkiri perjanjian suatu perbuatan yangbIslamik?
Namun demikian, fikir punya fikir, terlintas dalam fikiran, apakah kenyataan Hadi Awang ini keluar selepas beliau berjumpa Tun Mahathir tidak lama sebelum ini?
Jika begitu, kenapa nampak lekeh sangat hujah Presiden Pas ini dalam membawa dirinya sebagai pembangkang yang ingin memberi sokongan kepada Perdana Menteri?
Rasa-rasanya makin dekat Anwar mahu jadi Perdana Menteri, semakin ternampak banyak yang tidak kena dalam cara Hadi Awang membawa dirinya.
Tidak bolehkah selepas ini Tun Mahathir yang pernah dicadangkan oleh Hadi Awang agar lebih baik menjadi doktor di Klinik 1Malaysia saja, memeriksa mental Presiden Pas itu sebelum datang berjumpanya?
(ShahbudinHusin 24/01/2020)

0

0

votes
Article Rating
Kongsikan artikel ini


PEMIMPIN PAS TAKUT MATI? APAKAH MEREKA TIDAK MAHU SYURGA?

Timbalan Menteri Besar Kelantan, Mohd Amar Nik Abdullah menjelaskan, kerajaan negeri memilih Mercedes sebagai kenderaan rasmi adalah atas faktor keselamatan.
Beliau mengakui pembelian kereta Mercedes Itu bukan sahaja untuk kegunaan rasmi Menteri Besar,
tetapi juga membabitkan pimpinan lain dalam kerajaan negeri.
Katanya, Mercedes itu turut dibeli untuk kegunaan barisan Exco Kerajaan Negeri dan Seriausaha Kerajaan Negeri dengan jumlah pembelian keseluruhan sebanyak 14 buah.
“Faktornya, seperti saya katakan, iaitu faktor keselamatan itu paling besar.
“Tak sepatutnya ia jadi isu. Tapi sudah menjadi isu, kita nak kata macam mana,” kata beliau.
Dalam hal ini, apakah kereta Proton Perdana atau Toyota Camry yang digunakan oleh pimpinan kerajaan negeri lain sebagai kenderaan rasmi tidak selamat berbanding Mercedes?
Pernahkah selama ini kita mendengar Menteri Besar atau Exco di lain-lain kerajaan negeri terlibat dalam kemalangan, mati dalam nahas jalanraya atau hangus dalam kebakaran kereta?
Lebih daripada itu, dengan menjadikan faktor keselamatan sebagai faktor penggunaan Mercedes, apakah Menteri Besar dan Exco Kerajaan Negeri Kelantan lebih takut mati berbanding pemimpin kerajaan negeri yang lain?
Kenapa pimpinan Pas yang dikatakan memperjuangkan Islam lebih takut dengan kematian?
Bukankah mati dalam perjuangan adalah syahid dan ada syurga sedang menunggu?
Apakah pimpinan Pas Kelantan lebih sayangkan syurga di dunia iaitu bermewah dengan Mercedes berbanding syurga sebenar yang kekal lagi abadi?
(ShahbudinHusin 25/01/2020)

0

0

votes
Article Rating
Kongsikan artikel ini


“PERALIHAN KUASA ISU NEGARA, RAKYAT BERHAK TERUS BERSUARA”

Malam tadi di Puchong Selangor
1. Saya nyatakan soal peralihan kuasa adalah soal negara. Bukan soal Mahathir dan Anwar sahaja.
2. Peralihan kuasa membabit jawatan PM. Jawatan PM beri kesan besar langsung kepada rakyat khususnya ekonomi. Hari ini ekonomi rakyat paling teruk.
3. PRK Tg Piai rakyat beri mesej paling besar. Kekalahan PH paling besar dlm sejarah negara. Tapi tiada tindakan drastik dari PH. Pimpinan PH dalam kabinet tidak tegur PM. Sama seperti kabinet BN tidak tegur Najib sebagai PM dulu. Malah ada menteri kerana mahu lepas kes video seks sumbang terus mengampu PM dengan berjumpa 20 MP Pembangkang beberapa hari selepas PRK Tg Piai. Menteri ini juga secara sengaja membuat kenyataan dan tindakan yang dengan sengaja menggugat keutuhan partinya sendiri PKR. PKR adalah parti terbesar dalam kerajaan dan ini memberi kesan kepada keutuhan kerajaan dan beri kesan kepada rakyat.
4. Saya nyatakan malam tadi kita tidak bersetuju saranan DS Anwar agar isu peralihan tidak dibicarakan secara terbuka. Rakyat berhak terus bersuara kerana jawatan PM isu negara dan beri kesan langsung kepada rakyat.
5. Dan terdapat tanda2 jelas ahli politik terdesak dengan kes jenayah gunakan kesempatan isu negara ini terus mengampu PM dan memberi signal salah kpd PM. Rakyat perlu bangkit beri signal betul.
Mohamad Ezam Mohd Nor
26 Januari 2020.

0

0

votes
Article Rating
Kongsikan artikel ini


KERAJAAN SUDAH BERTINDAK, HENTIKAN SEBAR VIRUS CORONA PALSU

Kerajaan telah mengambil tindakan segera menggantung sementara semua kemudahan imigresen iaitu eNTRY, Visa on Arrival, e-visa dan visa manual kepada rakyat negara China dari Bandar Wuhan dan Wilayah Hubei di kelilingnya berkuatkuasa serta merta.
Keputusan ini diumumkan oleh Pejabat Perdana Menteri dalam kenyataan medianya petang ini.
Tindakan ini bagi mencegah penularan virus Corona yang sehingga ini telah mengakibatkan 81 kematian di China daripada kemungkinan terus merebak dan mengancam nyawa rakyat negara ini.
Walaupun virus Corona adalah sangat merbahaya, virus berita palsu berkaitan Corona adalah jauh lebih bahaya dan mengancam negara.
Dalam hal ini kerajaan sebenarnya telah mengambil tindakan yang tepat dan wajar dan ia bukanlah sesuatu yang terlewat.
Oleh itu, bersama-samalah kita berganding bahu bersama kerajaan menangani wabak ini dan tidak cuba mengambil kesempatan atau ingin meraih laba politik daripadanya.
(ShahbudinHusin 27/01/2020)

0

0

votes
Article Rating
Kongsikan artikel ini


TIADA YANG PELIK BILA ANWAR TIDAK TERUSKAN SAMAN

Sejak semalam, ramai yang tampak tak puas hati dengan keputusan Anwar Ibrahim tidak meneruskan saman terhadap Mohammad Yusoff Rawther berhubung dakwaannya sebelum ini bahawa Presiden PKR itu melakukan gangguan seksual terhadapnya.
Keputusan Anwar itu diumumkan oleh peguamnya, Ramkarpal Singh dalam satu kenyataan semalam.
Memang benar Anwar sebelum ini bersungguh mahu menyaman Yusoff dan menyebut tidak memaafkan perbuataan keji serta fitnah yang dilemparkan terhadapnya, meskipun selepas Pejabat Peguam Negara mendapati tiada sebarang bukti perlakuan jenayah telah dilakukannya.
Sebagaimana yang dinyatakan oleh Ramkarpal Singh, apa yang dilakukan Anwar dalam tindakan saman itu hanyalah untuk membersihkan namanya dan bukan untuk mendapat sebarang ganti rugi.
Walhal, tambah beliau, keputusan Pejabat Peguam Negara itu dengan sendirinya bermakna nama Presiden PKR itu sudah pun dibersihkan.
Lantaran itu, atas nasihat Ramkarpal Singh, Anwar akhirnya setuju untuk tidak meneruskan saman kerana matlamat untuk membersihkan namanya sudah pun tercapai serta tiada keperluan tindakan dua kali untuk tujuan itu.
“Justeru, tidak ada lagi keperluan memfailkan saman fitnah yang akan mengambil banyak masa serta membabitkan kos tidak perlu,” kata Ramkarpal lagi.
Dalam hal ini, sebenarnya tidak ada apa-apa yang pelik dengan keputusan Anwar tidak meneruskan samannya itu.
Ia adalah langkah normal yang tidak sukar untuk difahami setelah Anwar berfikir panjang dan mengambil kira faktor-faktor yang lain.
Menyaman atau tidak meneruskan adalah pilihan beliau dan tidak berbeza dengan ramai orang lain yang juga pernah mengambil tindakan yang sama.
Malah, pihak pendakwa pun banyak kali menarik balik sesuatu kes yang sudah difail atau dibicarakan.
Selain itu, keputusan Anwar itu juga berikutan Setiausaha Politiknya, Farhash Wafa Salvador telah pun memfailkan satu saman lain terhadap Yusoff, Jumaat lalu.
Berikutan saman itu, tidak perlu dan membuang masa jika satu saman bertindih dikemukakan terhadap orang yang sama.
Yang lebih penting, menjelang detik-detik terakhir peralihan kuasa Perdana Menteri bakal dimuktamadkan tidak lama lagi, Anwar harus fokus kepada isu tersebut dan tidak membiarkan hal-hal lain mengganggu tumpuannya.
Jika ada saman itu, tidak mustahil ia akan dijadikan alasan untuk melengah-lengahkan lagi tarikh peralihan kuasa itu.
Kini, tanpa gangguan di depannya, tiada sebab lagi untuk
Majlis Presiden tidak boleh memuktamadkan tarikh peralihan kuasa bagi memastikan PH tidak berpecah dan terus relevan sebagai kerajaan yang komited menunaikan janji-janjinya kepada rakyat.
(ShahbudinHusin 28/01/2020)

0

0

votes
Article Rating
Kongsikan artikel ini


LEMBAGA DISIPLIN PKR TAK BEBAS JIKA TUNDUK KEPADA TEKANAN?

Para penyokong Naib Presiden PKR, Zuraida Kamaruddin dijangka akan mengadakan perhimpunan solidariti di 10 lokasi di seluruh negara hari ini ketika beliau dijangka hadir ke ibu pejabat parti bagi menjawab surat tunjuk sebab yang dikeluarkan oleh Lembaga Disiplin kepadanya.
Pejabat Zuraida memberitahu media bahawa Ahli Parlimen Ampang itu akan hadir pada jam 12.30 tengah hari ini untuk menjawab surat tunjuk sebab berkenaan.
Zuraida setakat ini enggan mendedahkan alasan surat tunjuk sebab itu dikeluarkan kepadanya namun memberi gambaran bahawa ia mempunyai kaitan dengan ucapan yang dibuatnya semasa perhimpunan anjuran Timbalan Presiden PKR, Azmin Ali di Renaissance Hotel bulan lepas.
Pemberitahuan kepada media okeh pejabat Zuraida juga termasuk jemputan untuk liputan perhimpunan solidariti di Kelantan, Pahang, Terengganu, Pulau Pinang, Perlis, Kedah, Melaka, Perak, Johor dan Negeri Sembilan yang akan diadakan serentak pada jam 1 petang.
Apa makna semua ini?
Bermakna, perhimpunan solidariti di seluruh negara itu adalah anjuran Zuraida sendiri bagi tujuan menunjukkan sokongan yang ada di belakangnya, sambil untuk memberi tekanan kepada Lembaga Disiplin.
Dalam hal ini, sebagaimana yang disebut oleh Anwar Ibrahim beberapa hari sebelum ini bahawa Lembaga Disiplin PKR adalah sebuah badan bebas, maka ia hendaklah berfungsi dengan sebebas-bebasnya.
Berdasarkan pertuduhan dalam surat tunjuk sebab kepada Zuraida, Lembaga Disiplin mesti fokus kepada jawapan yang akan diberikan oleh Menteri Perumahan dan Kerajaan Tempatan berkenaan.
Sebarang tekanan atau berapa ramai yang ramai dalam himpunan solidariti anjuran Zuraida tidak harus membuatkan Lembaga Disiplin goyang dalam pendiriannya.
Jika ia goyang dalam pendirian atau tunduk kepada sebarang tekanan dalam membuat keputusan, Lembaga Disiplin akan dilihat tidak lagi bebas dalam peranan serta fungsinya menjaga serta parti dan melindungi institusi presiden daripada sebarang perbuatan yang melanggar disiplin.
Jalan terus!!
(ShahbudinHusin 29/01/2020)

0

0

votes
Article Rating
Kongsikan artikel ini


ZURAIDA SEPATUTNYA KELUAR PKR, TAK PERLU TUNGGU DIPECAT

Apa pun isi jawapan Zuraida Kamaruddin terhadap surat tunjuk sebab yang dihantarnya ke Ibu Pejabat PKR, tidak dinafikan beliau paling mungkin berdepan dengan hukum pemecatan.
Harus diakui kesalahan disiplin yang dilakukannya, khususnya mendedahkan perbualan dengan Anwar Ibrahim secara terbuka untuk tujuan memburuk-burukkan Presiden PKR itu, adalah perbuatan salah laku serius yang tidak sepatutnya dilakukan oleh sesiapa jua yang faham hukum berorganisasi.
Memburuk-burukkan ketua parti sendiri biasanya hanya dilakukan oleh seseorang yang sudah tiada hati lagi dengan parti yang sedang dianggotainya.
Ia sama ada dilakukan oleh seseorang yang memang mahu dipecat atau hanya menunggu masa untuk keluar parti.
Dalam kes Zuraida, beliau juga sepatutnya begitu dan tidak munasabah setelah memburukkan parti dan presiden sendiri, tetapi masih mahu kekal dalam di situ lagi.
Mengimbas kedudukan Zuraida, walaupun ketika proses menentukan calon Perdana Menteri sebelum PRU14, beliau tidak bersetuju dengan pemilihan Tun Mahathir Mohamad bagi jawatan itu, tetapi setelah PH menjadi kerajaan dan dilantik sebagai menteri, Pengerusi Bersatu itulah merupakan pemimpin yang disanjung-sanjungnya.
Malah, beliau kemudian secara terbuka menyokong agar Tun Mahathir kekal sebagai Perdana Menteri sehingga habis penggal.
Zuraida seolah-olah lupa beliau menjadi menteri adalah tiket PKR, selain melalui PKR jugalah beliau menjadi Ahli Parlimen.
Dalam konteks itu, oleh kerana Anwar adalah Presiden PKR, Zuraida seharusnya ada rasa hormat terhadap beliau, lebih-lebih kedudukan Presiden PKR itu sebagai pengganti Tun Mahathir sudah pun dipersetujui secara muafakat dan konsensus dalam PH.
Tetapi, Zuraida bukan saja langsung tidak hormat kepada Anwar sebagai Presiden PKR, malah berusaha menidakkan ketua parti yang dianggotainya untuk menjadi Perdana Menteri selepas ini.
Sebaliknya, yang disokong dan mahu dikekalkannya lagi sebagai Perdana Menteri adalah pemimpin daripada parti yang bukan dianggotainya.
Tidakkah ini pelik dan menyanggah konsensus PH kerana tidak pernah disebut sama sekali Tun Mahathir akan jadi Perdana Menteri sehingga habis penggal?
Lebih daripada itu, ini juga memperlihatkan Zuraida sememangnya tidak layak lagi berada dalam PKR yang diketuai oleh Anwar.
Oleh itu, apabila menerima surat tunjuk sebab yang memungkinkannya dipecat, Zuraida tidak patut sama sekali mengumpulkan penyokong yang memperlihatkan keinginan terus kekal dalam PKR, bahkan menjawabnya pun tidak perlu lagi sebenarnya.
Langkah terpuji yang patut diambilnya ialah segera keluar PKR dan mencari wadah baru untuk meneruskan perjuangannya.
Surat tunjuk sebab yang diterimanya seharusnya merupakan peluang terbaik untuknya meninggalkan PKR.
Selama ini, walaupun menjadi menteri atas tiket PKR, Zuraida tidak seperti mewakili parti itu, bahkan PKR bagai sudah jadi musuh baginya.
Keluar PKR lebih menjadikan dirinya bermaruah dan ada sedikit harga untuk dihormati.
Lagi pun, bukankah sebelum ini beliau ada mengatakan sedia dan tak kisah dipecat daripada PKR atas tindakannya bertalu-talu mengkritik Anwar dan parti?
Jadi, nak tunggu apa lagi?
(ShahbudinHusin 29/01/2020)

0

0

votes
Article Rating
Kongsikan artikel ini


TETAPKAN TARIKH PERALIHAN KUASA, MASALAH PKR BERAKHIR DENGAN SENDIRINYA

Beberapa perkembangan dalam PKR kebelakangan ini menimbulkan kebimbangan banyak pihak tentang peluang Anwar Ibrahim menjadi Perdana Menteri, meskipun ia merupakan ketetapan serta konsensus PH.
Antara perkembangan tidak berapa baik itu ialah pergeseran berterusan antara Anwar dengan timbalannya, Azmin Ali; surat tunjuk sebab Lembaga Disiplin kepada Zuraida Kamaruddin yang memungkinkannya dipecat daripada PKR serta saman Saifuddin Nasution Ismail terhadap Zuraida.
Mereka bimbang pergeseran itu akhirnya akan menyebabkan PKR berpecah, seterusnya bukan saja akan melambatkan proses peralihan kuasa, bahkan mungkin menggagalkannya sama sekali.
Benarkah begitu?
Harus difahami, sebagaimana yang disebut oleh Saifudin sendiri, peralihan kuasa adalah ketetapan PH dan ia tiada kena mengena dengan masalah yang dihadapi oleh PKR.
Bermakna, selagi PH berpegang kepada ketetapan tersebut dan tiada perubahan dilakukan, proses peralihan kuasa adalah janji yang mesti ditunaikan.
Lebih daripada itu, janji peralihan kuasa kepada Anwar juga adalah sebahagian daripada janji dalam manifesto PH dalam PRU14 yang lalu.
Lagi pula, jika diteliti, pergolakan yang berlaku dalam PKR adalah sesuatu yang sengaja dirancang untuk melambatkan, atau tidak mustahil, untuk menafikan terus janji peralihan kuasa kepada Anwar.
Ia sebahagiannya kerana janji peralihan kuasa itu tidak menetapkan tarikh yang khusus bila ia mesti dilakukan, walaupun Tun Mahathir Mohamad berkali-kali mengatakan hanya mahu menjadi Perdana Menteri selama dua tahun saja.
Berikutan ketiadaan tarikh itu, cakap Tun Mahathir sering berubah-ubah dengan terakhir mengatakan penyerahan kuasa hanya akan berlaku selepas Sidang Apec 2020 pada November nanti.
Blog ini sudah banyak kali menulis bahawa jika Azmin Ali tidak dilantik oleh Tun Mahathir sebagai Menteri Hal Ehwal Ekonomi dan kekal sebagai Menteri Besar Selangor, apa yang terjadi dalam PKR hari ini pasti tidak akan berlaku.
Pergeseran itu bermula kerana Tun Mahathir, di sebalik sudah terikat dengan janji penyerahan kuasa kepada Anwar dan mulutnya sendiri sering basah dengan kata-kata akan menunaikan janji tersebut, tetapi dari semasa ke semasa beliau masih cuba menonjol-nonjolkan Azmin untuk tujuan mewujudkan persaingan kepada Anwar dalam PKR.
Mahu tidak mahu, sejujurnya harus diakui bahawa Tun Mahathirlah pencetus kepada pergeseran yang berlaku dalam PKR sekarang ini.
Pergeseran itu bukan disebabkan kelemahan Anwar sebagai Presiden PKR atau ketidakmampuannya memimpin parti, tetapi kerana ada pimpinan dalam parti itu sendiri yang mudah lupa diri, tidak mencermin kepada asas perjuangan reformasi serta mula terbuai dengan jawatan dan kemewahan yang digula-gulakan oleh Tun Mahathir.
Maka, hanya ada satu cara mudah untuk menangani semua pergeseran dalam PKR sekarang ini – kembali kepada janji peralihan kuasa dan Majlis Presiden mesti segera menetapkan tarikh khusus untuk Anwar mengambil alih jawatan Perdana Menteri.
Apabila sudah terang dan jelas bila Anwar akan mengambil alih kuasa, atau lebih khusus setelah tiada lagi kelibat Tun Mahathir di kerusi Perdana Menteri, PKR dengan sendirinya akan aman damai, tenang dan bersatu semula.
Ini kerana tiada lagi kiblat lain dalam PKR dan Anwar akan diterima oleh ahli ahli dan pimpinan parti itu tanpa banyak hal.
Kalau tak percaya, cubalah lakukannya?
Lebih penting daripada itu, segera menetapkan tarikh peralihan kuasa juga adalah resipi terbaik untuk memastikan PH terus stabil dan berpotensi mengekalkan kemenangan dalam PRU15 akan datang
. (ShahbudinHusin 30/01/2020)

0

0

votes
Article Rating
Kongsikan artikel ini


APAKAH MELALUI PPSMI, MAHATHIR MAHU MELINGKUPKAN PH?

Pengumuman Tun Mahathir Mohamad selaku pemangku Menteri Pendidikan mahu mengembalikan semula pengajaran dan pembelajaran subjek Sains dan Matematik dalam Bahasa Inggeris (PPSMI) mengundang reaksi negatif banyak pihak terhadap keputusan itu.
Rata-rata pelbagai kelompok masyarakat menzahirkan rasa tidak setuju dengan pengembalian dasar yang pernah dilaksanakan pada 2002, tetapi kemudian dibatalkan kepada 2011.
Beberapa persatuan, NGO, kelompok masyarakat, pemimpin politik, individu ternama, ibu bapa dan lain-lainnya telah tampil bersuara menyatakan rasa tidak setuju mereka dengan keputusan Tun Mahathir itu.
Semuanya boleh dilihat dalam pelbagai medium media sosial di mana sehingga ini belum nampak ada yang menyokong keputusan Tun Mahathir itu.
Mereka melihat Tun Mahathir terburu-buru dalam keputusan terbaru ini, walhal beliau baru tidak sampai sebulan memangku jawatan Menteri Pendidikan.
Dipersoalkan apakah Tun Mahathir tidak sedar kemampuan guru-guru dalam penguasaan bahasa Inggeris dan jika mereka perlu menjalani latihan kemahiran, tidakkah ia akan memakan masa serta menelan kos yang tinggi?
Selain pengembalian dasar ini mengabaikan bahasa Melayu sebagai bahasa kebangsaan, ia juga pasti menyebabkan murid-murid luar bandar terus ketinggalan dan menjadi mangsa dalam peperiksaaan.
Akhirnya, walaupun Tun Mahathir adalah Melayu, tetapi murid-murid Melayu juga yang jadi mangsa di sebalik dasar ini.
Dalam hal ini, apa agaknya pendirian Muhyiddin Yassin sekarang terhadap keputusan Tun Mahathir ini kerana PPSMI dibatalkan pada 2011 adalah ketika beliau menjadi Menteri Pendidikan.
Apakah beliau menyokong keputusan Tun Mahathir sekarang ini atau kekal dengan pendirian 2011 ketika membatalkan PPSMI itu?
Alasan Tun Mahathir bahawa subjek Sains dan Matematik memang sampai kepada kita dalam Bahasa Inggeris dan mengajarnya dalam bahasa tersebut tidak akan menimbulkan kekeliruan, tidaklah boleh diterima sama sekali sebagai logik yang munasabah.
Isunya bukan berkaitan ilmu itu sampai dalam bahasa apa, tetapi apakah bahasa penguasaan murid yang mahu menerimanya?
Jika begitu, mengapa Jepun dan Korea boleh maju dan terkedepan dalam kedua-dua bidang itu, sedangkan mereka belajar Sains dan Matematik bukan dalam bahasa Inggeris, tetapi dalam bahasa ibunda masing-masing?
Bukankah ini menunjukkan belajar ilmu dalam bahasa ibunda itu lebih penting?
Ternampak di sini bahawa Tun Mahathir hanya mahu memenuhi egonya saja dalam mengembalikan semula dasar PPSMI ini, sambil ingin memberitahu umum bahawa oleh kerana kuasa adalah dalam tangannya, beliau berhak mengembalikan semula dasar yang sudah dibatalkan itu.
Persoalannya, bukankah Tun Mahathir hanya pemangku Menteri Pendidikan saja?
Apakah ini bermakna beliau akan memangku jawatan tersebut selama-lamanya seolah-olah portfolio rasminya, selain Perdana Menteri?
Lupakah beliau bahawa manifesto PH tidak membenarkan Perdana Menteri memegang portfolio mana-mana kementerian?
Dari aspek politik pula, selain keputusan Tun Mahathir ini akan menyebabkan PH tidak popular di hati rakyat, ia juga bakal mengakibatkan kerajaan kehilangan banyak sokongan, terutama di luar bandar.
Di sebalik banyak isu dan kemelut lain masih tidak selesai, khususnya banyak janji manifesto belum ditunaikan, apakah tujuan Tun Mahathir mengembalikan PPSMI yang tidak popular di hati rakyat ini, selain ia juga pernah dibantah keras oleh pembangkang yang kini sudah bersamanya dalam kerajaan?
Apakah Tun Mahathir mahu melingkupkan PH sebelum beliau menyerahkan jawatan Perdana Menteri kepada penggantinya, Anwar Ibrahim?
(ShahbudinHusin 31/01/2020)

0

0

votes
Article Rating
Kongsikan artikel ini